Easy Greek: Learn Greek with authentic conversations | Μάθετε ελληνικά με αυθεντικούς διαλόγους | Listen Free on Castbox.\nDiscover Easy Greek: Learn Greek with authentic conversations | Μάθετε ελληνικά με αυθεντικούς διαλόγους\nEasy Greek: Learn Greek with authentic conversations | Μάθετε ελληνικά με αυθεντικούς διαλόγους\nSubscribed: 105Played: 2,073\nΟ Θοδωρής μιλάει με τον Δημήτρη για την εμπειρία του με τον COVID, για τις βασιλοπίτες, για τη συμμετοχή του στην ταινία του Αντετοκούνμπο, για τη διαφήμιση στην οποία συμμετείχε, και άλλα! Σημειώσεις εκπομπής (show notes) Η ταινία του Αντετοκούνμπο (https://www.imdb.com/title/tt11242162/) Επεισόδιο: Σπίτια σάντουιτς (https://www.easygreek.fm/2) Tanguy (2001) (https://www.imdb.com/title/tt0274155/) Η διαφήμιση στην οποία έπαιξε ο Θοδωρής (https://www.youtube.com/watch?v=jAANZh2aI0k) Μουσική: Bugatti Step του Jaroslav Ježek CD Studio Matouš MK0055 Ερμηνεία: Tomáš Víšek Απομαγνητοφώνηση Δημήτρης: [0:17] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με αυθεντικούς, καθημερινούς διαλόγους. Είμαι ο Δημήτρης και σήμερα είμαι στην πάρα πολύ ευχάριστη θέση να καλωσορίζω τον Θοδωρή. Γεια σου, Θοδωρή. Θοδωρής: [0:35] Καλησπέρα. Δημήτρης: [0:37] Ο Θοδωρής για αυτούς από εσάς που μας ακολουθούνε και μας παρακολουθούνε καιρό, χρόνια τώρα θα έλεγα, μπορεί να είναι μία γνώριμη φάτσα θα έλεγα, έχει συμμετάσχει σε αρκετά επεισόδιά μας. Για καιρό δεν έχει κάνει την εμφάνισή του αλλά αιφνίδια εμφανίζεται σ' αυτό το podcast και είμαι πολύ χαρούμενος που σε έχουμε μαζί μας εδώ, Θοδωρή, σήμερα. Τι κάνεις; Θοδωρής: [1:04] Είμαι καλά, είμαι μία χαρά. Καλή χρονιά εύχομαι σε όλους. Δημήτρης: [1:08] Καλή χρονιά. Ε, μία ερώτηση για σένα, μέχρι πότε θεωρείς ότι είναι ΟΚ να ευχόμαστε «Καλή χρονιά» ο ένας στον άλλον; Θοδωρής: [1:16] Θα έλεγα περίπου μέχρι τις... μέχρι τις 15 Γενάρη, αν κάποιον δεν τον έχουμε δει από την 1η Ιανουαρίου, νιώθω πως είναι εντάξει να του ευχηθούμε ή να της ευχηθούμε «Καλή χρονιά». Δημήτρης: [1:34] Και γιατί θεωρείς ότι ο κόσμος εδώ στην Ελλάδα κόβει βασιλόπιτες μέχρι και... Έχω δει βασιλόπιτες να κόβονται τον Μάρτιο το οποίο απλά είναι εξωφρενικό βρίσκω. Θοδωρής: [1:46] Είναι πραγματικά εξωφρενικό. Ναι, δεν ξέρω γιατί το κάνουνε. Είναι νόστιμες οι βασιλόπιτες, δεν είναι τόσο νόστιμες ώστε να θέλει κανείς να τις κόβει όλο το χρόνο αλλά νομίζω ότι κυρίως γίνεται για επαγγελματικούς λόγους, δηλαδή νομίζω ότι οι άνθρωποι το κάνουνε, κόβουνε βασιλόπιτες στη δουλειά τους, ας πούμε ή σε κάποιο - πώς να το πω - σε κάποια δραστηριότητα, δηλαδή μπορεί κανείς να παίζει σε κάποιο τουρνουά τα απογεύματα ποδόσφαιρο και να κόβουνε και εκεί μία βασιλόπιτα, ας πούμε, σαν ομάδα. Δημήτρης: [2:23] Ναι αλλά έχουνε να μαζευτούνε τόσους μήνες; Θοδωρής: [2:26] Ναι, δεν ξέρω, δεν ξέρω γιατί κόβουνε τον Μάρτιο αλλά ναι. Δημήτρης: [2:31] Τρομερό. Θοδωρή, όταν σχεδιάζαμε να βρεθούμε για αυτό το podcast από τα πράγματα, τα πρώτα πράγματα που μου είπες είναι ότι είσαι σε καραντίνα γιατί... Θοδωρής: [2:42] Ακριβώς, ναι. Δημήτρης: [2:44] Γιατί είχες κορονοϊό, τον γνωστό Covid. Πώς ήταν αυτή η εμπειρία για σένα; Θοδωρής: [2:50] Ήταν ΟΚ. Δεν ήταν τόσο φονικός ο ιός όσο... Τουλάχιστον η δική μου εμπειρία δεν έχει να κάνει με αυτό το οποίο... με κάτι τόσο τρομακτικό, ας πούμε. Εγώ μπορεί και να μην γνώριζα ότι έχω κορονοϊό αν δεν γνώριζα ήδη ότι μία καλή μου φίλη είχε κολλήσει τον ιό, οπότε έκανα καθημερινά τεστ μέχρι να βρεθώ θετικός. Δεν έκανα πυρετό. Έβηχα πάρα πολύ συχνά και πάρα πολύ δυνατά, αυτό ήτανε το ασυνήθιστο της υπόθεσης, ότι έβηχα πολύ περισσότερο από ό,τι σε άλλες ιώσεις, ας πούμε, ή γρύπες που έχω περάσει. Δημήτρης: [3:49] Ξερός βήχας, αυτό το κλασικό. Θοδωρής: [3:51] Ξερός βήχας πάρα πολύ έντονα που πολλές φορές δεν σταματούσε, δηλαδή και όταν ξάπλωνα, ας πούμε, μπρούμυτα με την παιχνιδομηχανή μου, ας πούμε, στο κρεβάτι θυμάμαι ότι έβηχα και δεν μπορούσα να κρατήσω κλειστό το στόμα μου γιατί ήτανε απλώς πάρα πολύ έντονος ο βήχας. Αυτό. Πυρετό δεν έκανα, δεν είχα κάποια κούραση στο σώμα, δεν είχα μυαλγίες, αλλά έχασα την γεύση μου και την όσφρησή μου. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΣτο πρώτο επεισόδιο του 2022, ο Δημήτρης και η Μαριλένα συζητάνε για τον αντιναταλισμό και αν είναι τελικά ή όχι ηθικό να φέρνεις στον κόσμο ένα παιδί. Σημειώσεις εκπομπής (show notes) Αντιναταλισμός Βικιπαίδεια (https://el.wikipedia.org/wiki/%CE%91%CE%BD%CF%84%CE%B9%CE%BD%CE%B1%CF%84%CE%B1%CE%BB%CE%B9%CF%83%CE%BC%CF%8C%CF%82) hallografik.ws (http://hallografik.ws/) (το μπλογκ του Δημήτρη) Antinatalismos - An antinatalist blog (https://antinatalismos.home.blog/) Μουσική: Bugatti Step του Jaroslav Ježek CD Studio Matouš MK0055 Ερμηνεία: Tomáš Víšek Πρόταση της εβδομάδας Don't Look Up - Netflix (https://www.netflix.com/title/81252357) Απομαγνητοφώνηση Δημήτρης: [0:17] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με καθημερινούς, αυθεντικούς διαλόγους. Πρώτα από όλα, καλή χρονιά και ευτυχισμένο το 2022. Είμαι ο Δημήτρης. Μαριλένα: [0:33] Και είμαι η Μαριλένα. Καλή χρονιά και από εμένα. Δημήτρης: [0:36] Είναι το πρώτο podcast του 2022. Ένας ωραίος ζυγός αριθμός. Πώς σε κάνει να νιώθεις αυτό, Μαριλού; Μαριλένα: [0:44] Εμένα μ' αρέσει πολύ γιατί πάντοτε μου άρεσε να γράφω το «2» στα τετράδια. Βέβαια, πια δεν γράφω συχνά γράμματα ή ημερολόγιο, αλλά μου αρέσει το 2022. Νομίζω το συμπαθώ, μη πω μεγάλα λόγια βέβαια, με όλα αυτά που συμβαίνουνε τριγύρω αλλά το βλέπω έτσι με συμπάθεια μπορώ να πω. Δημήτρης: [1:04] Η ελπίδα πεθαίνει πάντα τελευταία, Μαριλού. Μαριλένα: [1:06] Ναι. Το λέμε, παιδιά, γιατί εδώ πέρα στην Ελλάδα - φαντάζομαι και σε πολλές άλλες χώρες - γίνεται χαμός, χαμός από κρούσματα Covid, οπότε ναι, είμαστε όλοι standby και έχουμε μία αγωνία μεγάλη. Αυτό αλλά εντάξει. Όπως όλοι και εμείς φαντάζομαι, όλοι στο ίδιο καζάνι βράζουμε, αλλά ας πούμε ότι το '22 έτσι να τελειώσει όλο αυτό το θέμα και το μεγάλο πρόβλημα και για εμένα να ξαναταξιδέψουμε ελεύθερα, αυτό είναι κάτι το οποίο μου έχει λείψει πολύ. Δημήτρης: [1:41] Όχι μόνο να ταξιδέψουμε αλλά να βλέπουμε φίλους, συγγενείς. Να μπορούμε να νοιώθουμε ότι μπορούμε να βλέπουμε ανθρώπους χωρίς να τους κοιτάμε καχύποπτα λες και είναι κατάσκοποι, λες και είναι... Μαριλένα: [1:53] Ναι, λεπροί ή δεν ξέρω γω τι. Δημήτρης: [1:57] Μυστικοί πράκτορες. Τώρα, αυτός είναι ασυμπτωματικός; Έχει κάνει το εμβόλιο αλλά παρόλα αυτά έχει κολλήσει στον γάμο που πήγε ή στο... Μαριλένα: [2:06] Ε! (...κλαμπ όπου πήγε;) Αυτό ήτανε σπόντα. Δημήτρης: [2:10] Δεν ήταν σπόντα. Ήταν, δεν είπα ονόματα. Γιατί; Νομίζεις ότι το γνωστό μας πρόσωπο είναι το μόνο που πήγε σε γάμο σε αυτή την περίοδο και κόλλησε ή σε κλαμπ και κόλλησε ή ακόμα και σε... Δεν ξέρω. Μαριλένα: [2:27] Οπουδήποτε, Δημήτρη. Δημήτρης: [2:28] Λεωφορείο, ηλεκτρικό, πολυκαταστήματα, στο Σύνταγμα έξω με την πολυκοσμία που είδα ότι έχει. Μαριλένα: [2:35] Παρόλα αυτά, μπορώ να πω ότι περάσαμε όμορφα, έτσι δεν είναι, Δημήτρη; Είχε πολύ κόσμο, πολύ φαγητό, βόλτες, είχε πρώτη φορά γιορτές με τον μπέμπη που τον ντύσαμε κλασικά Άγιο-Βασίλη, καθόλου πρωτότυποι γονείς, αλλά ήταν πολύ χαριτωμένος και όμορφος οπότε σήμερα που ουσιαστικά τελειώνουν οι διακοπές, ας πούμε έτσι πιο επίσημα, εγώ νιώθω ότι ήτανε κάτι όμορφο αυτό που πέρασε. Δημήτρης: [3:00] Εγώ αρνούμαι να πιστέψω ότι τελειώνουν οι διακοπές μέχρι και την... Μαριλένα: [3:04] Την Πέμπτη. (6 Ιανουαρίου) Εντάξει, λοιπόν, θα το πάμε όπως κάνουν στα σχολεία. (Ε μα ναι) Λοιπόν, να ξεκινήσουμε αλλά πριν να ξεκινήσουμε έχεις ένα ηχογραφημένο... Δημήτρης: [3:17] Μήνυμα. (Τέλεια) Έχουμε το πρώτο μας ηχογραφημένο μήνυμα από την Λατινική Αμερική, παρακαλώ. Μαριλένα: [3:24] Ου! Καλό ποδαρικό. Ευχαριστούμε! Από ποια χώρα; Δημήτρης: [3:28] Θα τα μάθεις όλα, (ΟΚ, ΟΚ) δεν θα κάνω spoiler. Λοιπόν, (Μια που σ' αρέσει) για ν' ακούσουμε. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΟ Δημήτρης και η Μαριλένα ρίχνουν μια ματιά στα στατιστικά του Easy Greek για το 2021, συζητώντας για τις καλύτερες και όχι τόσο καλές στιγμές! Σημειώσεις εκπομπής (show notes) Easy Greek Facebook (https://www.facebook.com/easygreekvideos/) Ελεούσα Ιωαννίνων (https://el.wikipedia.org/wiki/%CE%95%CE%BB%CE%B5%CE%BF%CF%8D%CF%83%CE%B1_%CE%99%CF%89%CE%B1%CE%BD%CE%BD%CE%AF%CE%BD%CF%89%CE%BD) Easy Greek Instagram (https://www.instagram.com/easygreekvideos/?hl=el) Γύθειο (https://el.wikipedia.org/wiki/%CE%93%CF%8D%CE%B8%CE%B5%CE%B9%CE%BF) Αλμυρός Βόλου (https://el.wikipedia.org/wiki/%CE%91%CE%BB%CE%BC%CF%85%CF%81%CF%8C%CF%82) Μυτιλήνη, η πόλη πιο κοντά σε πληθυσμό στον αριθμό συνδρομητών μας στο Youtube (https://el.wikipedia.org/wiki/%CE%9C%CF%85%CF%84%CE%B9%CE%BB%CE%AE%CE%BD%CE%B7) Τανκς, σκορδαλιά κι αργίες (https://www.easygreek.fm/11) Do Greeks Really Hate Turks? (https://www.youtube.com/watch?v=4egN32Mg0U4) Are Greeks European? (https://www.youtube.com/watch?v=g7v3RYMq-6s) Guess the Language! (https://www.youtube.com/watch?v=nyWIj4P46ow) Useful Greek Words that Start with Syn- (https://www.youtube.com/watch?v=kbjn2bLyi84) Mantinades: The Poetry of Crete (https://www.youtube.com/watch?v=cREjpDufqNg) Kimolos Spelling Contest (https://www.youtube.com/watch?v=7tiy3Q705w8) Μουσική: Bugatti Step του Jaroslav Ježek CD Studio Matouš MK0055 Ερμηνεία: Tomáš Víšek Απομαγνητοφώνηση Δημήτρης: [0:18] Γεια σας φίλοι και φίλες του Easy Greek podcast, του podcast που σας μαθαίνει ελληνικά με αυθεντικούς, καθημερινούς διαλόγους. Είναι παραμονή Χριστουγέννων και είμαι ο Δημήτρης. Μαριλένα: [0:29] Και είμαι η Μαριλένα. Δημήτρης: [0:32] Καλά Χριστούγεννα, Μαριλού. Μαριλένα: [0:34] Επίσης, Δημήτρη μου. Δημήτρης: [0:35] Ήμασταν πίσω και μόλις φτιάχναμε... Εγώ έφτιαχνα ρολά κανέλας, εσύ έφτιαχνες κουλουράκια, τυρόπιτα, μία τούρκικη συνταγή, εγώ έφτιαχνα με γιαούρτι και καρότο και σκόρδο που είναι πάρα πολύ ωραίο σαν σαλάτα και παντζαρογιαουρτοσαλάτα φτιάχναμε, ετοιμαζόμαστε για το αυριανό γιορτινό τραπέζι που θα 'ναι με την τεράστια οικογένειά σου. Θα την περάσουμε έτσι. Μαριλένα: [1:01] Εγώ έχω να δηλώσω απογοητευμένη από τις ικανότητες μου στην ζαχαροπλαστική, γιατί έχω βρει μία πολύ ωραία συνταγή, κάνω πολύ νόστιμα κουλούρια, μπισκότα μάλλον, όχι κουλούρια, χριστουγεννιάτικα σε σχήμα έλατο και τάρανδο και δεν ξέρω εγώ τι, αλλά μου ψήνονται παραπάνω κι είναι πάρα πολύ σκληρά, εγώ έσπασα ήδη το δόντι μου, πήγα στον οδοντίατρο προχθές. Και τώρα έβαλα στον φούρνο καινούργια φουρνιά χριστουγεννιάτικων μπισκότων για να πάω αύριο στην οικογένειά μου όπου κατακάηκαν και ο Δημήτρης μου λέει, «Μαριλού, άστο καλύτερα, θα σπάσουνε και οι άλλοι τα δόντια τους» και έχω στεναχωρηθεί λίγο, Δημήτρη, γιατί είναι πολύ νόστιμα και δεν μπορώ να τα μοιραστώ με κανέναν όπως βγήκανε. Δεν πειράζει, θα τα φάμε εμείς βέβαια. Δημήτρης: [1:47] Εντάξει, δεν είμαι σίγουρος ότι θέλω να τα φάω εγώ να σου πω την αλήθεια, είναι λίγο υπερβολικά σκληρά. Μαριλένα: [1:53] ΟΚ. Δεν ξέρω, θα τα βουτάμε στον καφέ (Ναι) αλλά ρε παιδιά πραγματικά έτρεξα, πήγα σούπερ μάρκετ, πήρα τα υλικά, έφτιαξα τη ζύμη και μετά έκανα κάτι, έφτιαχνα την τυρόπιτα ταυτόχρονα, αν κάνεις δύο πράγματα δεν είναι πολύ καλή ιδέα πάντα, και τώρα δεν έχω μπισκότα για αύριο. Τέλος πάντων, δεν πειράζει. Για πες μου σημερινό θέμα. Δημήτρης: [2:16] Λοιπόν, το σημερινό θέμα εφόσον αυτό που ακούτε τώρα είναι το τελευταίο επεισόδιο του 2021 αποφασίσαμε ή εγώ τουλάχιστον αποφάσισα και το 'πα στη Μαριλού, δεν ενθουσιάστηκε με το θέμα, δεν πειράζει, εγώ θα το παρουσιάσω όπως και να 'χει γιατί μ' αρέσουνε κάτι τέτοια, κάτι τέτοιες ανακεφαλαιώσεις και - πώς τα λένε; - (Ανασκοπήσεις) ανασκοπήσεις, ευχαριστώ, ανασκοπήσεις, έτσι μηχανές του χρόνου. Μάζεψα λίγο τα στατιστικά του Easy Greek για το 2021 και σε αυτή την φάση που είμαστε τώρα και σκέφτηκα ότι θα είχε πλάκα για κάθε αριθμό να το συγκρίναμε με πόλεις της Ελλάδας για να έχουμε ένα... να έχουμε μία ιδέα για το τι πράγμα μιλάμε, γιατί πολλές φορές οι αριθμοί άμα τους πετάς μόνους τους δεν σημαίνει τίποτα, λες έναν αριθμό... Πώς σε φωτογραφίες βάζουνε μπανάνες ή νομίσματα για να καταλαβαίνεις, δίπλα στα αντικείμενα που φωτογραφίζουνε βάζουν μπανάνες ή νομίσματα για να καταλαβαίνεις το μέγεθος, ε κάπως έτσι οι μπανάνες και τα νομίσματά μου θα είναι πόλεις της Ελλάδας. Θα καταλάβεις ευθύς αμέσως τι εννοώ, Μαριλού. Μαριλένα: [3:31] Ναι, σε έχασα, δεν πειράζει, για πάμε. Δημήτρης: [3:34] Λοιπόν, θα ξεκινήσω λέγοντας ότι το Facebook μας έχει 3187 ανθρώπους που έχουνε κάνει like στη σελίδα μας στο Facebook και έχει 3468 ανθρώπους που την ακολουθούν, δεν ξέρω ποια είναι η διαφορά μεταξύ αυτών των δύο, απλά το κοίταξα. Ο πρώτος αριθμός, το 3187, είναι η... Η πιο κοντινή πόλη της Ελλάδας που είχε αυτό τον αριθμό κατοίκων είναι η Κοσκινού της Ρόδου. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΟ Δημήτρης Α. επιστρέφει και μαζί με τον Δημήτρη Χ. συζητάνε για δύο σειρές του Netflix που έχουν κατακτήσει τον κόσμο και για κάποιες ενδιαφέρουσες προεκτάσεις τους. Επίσης, ο Δημήτρης Α. μας προτείνει τα αγαπημένα του ελληνόφωνα podcast. Σημειώσεις εκπομπής (show notes) Παρακαλώ Υποδεχτείτε (https://open.spotify.com/show/45ziEL1quNkdFxe7hXLJ38) Άλλο Ένα Podcast (https://pod.gr/allo-ena-podcast/) Το Εξαιρετικά Σημαντικό Podcast (https://open.spotify.com/show/6CUDe5aNgXoYkq36WtuLqJ) Όσα Ξέρει η Μαρία (https://pod.gr/osa-kserei-i-maria/) Easy Greek Podcast επεισόδιο 6: Μιλώντας με τη Φωτεινή για τηλεοπτικές σειρές (https://www.easygreek.fm/6) Bong Joon-ho, σκηνοθέτης Okja και Παράσιτα (https://el.wikipedia.org/wiki/%CE%A0%CE%BF%CE%BD%CE%B3%CE%BA_%CE%A4%CF%83%CE%BF%CF%85%CE%BD-%CF%87%CE%BF) Σχετικά με το Okja στις Κάννες (https://eu.usatoday.com/story/life/movies/2017/05/10/cannes-film-festival-outcry-over-netflix-prompts-rule-change/101504432/) Squid Game στα σχολεία (https://healthstories.gr/ygeia-toy-paidioy/31307/ta-paidia-archizoyn-kai-paizoyn-squid-game-sto-scholeio-ti-prepei-na-kanoyn-kai-na-poyn-oi-goneis/) Μουσική: Bugatti Step του Jaroslav Ježek CD Studio Matouš MK0055 Ερμηνεία: Tomáš Víšek Απομαγνητοφώνηση Δημήτρης Χ.: [0:16] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με καθημερινούς, αυθεντικούς διαλόγους. Είμαι ο Δημήτρης και χαίρομαι πάρα πολύ που έχω σήμερα μαζί μου τον... Δημήτρης Α.: [0:31] Δημήτρη και πάλι. Δημήτρης Χ.: [0:33] Γεια σου, Δημήτρη. Τι κάνεις; Έχουμε κάποια επεισόδια να τα πούμε. Δημήτρης Α.: [0:37] Έχουμε αρκετά επεισόδια να τα πούμε, ναι. Μια χαρά είμαι, καλώς σε ξαναβρήκα και είμαι έτοιμος να μιλήσουμε για ό,τι θέλεις να μιλήσουμε. Δημήτρης Χ.: [0:47] Καταρχάς, επειδή είσαι από τους λίγους Έλληνες που ξέρω που ακούνε podcast στον ελεύθερό τους χρόνο, πες μας τι podcast ακούς αυτό τον καιρό. Δημήτρης Α.: [0:58] Ακούω διάφορα podcast, ακούω αρκετά η αλήθεια είναι. Εντάξει, προφανώς μου αρέσουν πιο πολύ τα κωμικά podcast. Ας πούμε, έχω ακούσει όλα τα podcast που έχει κάνει ο Λάμπρος Φισφής το «Παρακαλώ Υποδεχτείτε» με συνεντεύξεις κάποιων διάσημων είτε ηθοποιών - «διάσημων», τέλος πάντων, αυτό που λέμε στην Ελλάδα «διάσημων» - γνωστών celebrity ηθοποιών, κωμικών και διάφορων προσωπικοτήτων. Ακούω σε εβδομαδιαία βάση το «Άλλο ένα Podcast» του Θωμά Ζάμπρα που είναι επίσης κωμικό και επειδή τον βρίσκω πανέξυπνο και πάρα πολύ καυστικό και χρησιμοποιεί και την επικαιρότητα. Ακούω το «Άλλο ένα Σημαντικό Podcast» (διόρθωση: του Μάκη Παπασημακόπουλου που είναι επίσης κωμικό και σε σχέση με την επικαιρότητα. Δημήτρης Χ.: [1:44] Μπράβο, να μου λες τέτοια γιατί εγώ δεν τα πάω καλά με την ελληνική σκηνή του podcast, δεν ξέρω πού να ψάξω. Δημήτρης Α.: [1:50] Έχει πάρα πολλά, θα σου τα πω όλα με links και όλα τα απαραίτητα. Δημήτρης Χ.: [1:55] Ωραία, πες μας εδώ μερικά ακόμα έτσι, γιατί πολλοί που μας ακούνε ψάχνουνε για ελληνικά podcast και δεν ξέρουνε, είναι σαν εμένα, δεν ξέρουνε πού να τα βρουν ή δεν ξέρουν από πού να ξεκινήσουν. Δημήτρης Α.: [2:05] Λοιπόν, ένα επίσης πάρα πολύ ενδιαφέρον είναι το... Νομίζω λέγεται «Ό,τι ξέρει η Μαρία» ή «Όσα ξέρει η Μαρία» και είναι με τη Μαρία Σολωμού (Α ναι) που είναι... Γενικότερα, είναι πανέξυπνη, πολύ εύχαρος άνθρωπος, απαντάει σε γράμματα αναγνωστών που αφορούν κυρίως προβλήματα ερωτικής φύσης, γκομενικά και τέτοια. Δημήτρης Χ.: [2:26] Ακροατών θα λέγαμε επειδή την ακούνε φαντάζομαι, έτσι; Δημήτρης Α.: [2:29] Ναι, ναι, ναι, ναι. Τι είπα, «αναγνωστών»; (Ναι) Ναι, ακροατών. Ναι... Δημήτρης Χ.: [2:37] Αναγνώστες θα ήταν άμα τη διαβάζανε κάπου. (Ναι, σωστά) Άμα έγραφε, ξέρω γω, μια στήλη σ' ένα περιοδικό. Δημήτρης Α.: [2:43] Σωστά, σωστά. Απαντάει, λοιπόν, σε διάφορα τέτοια με χιουμοριστικό τρόπο συνήθως και με αυτή την υπερβολή που διακρίνει και την προσωπικότητά της την ίδια αλλά και... Έχει πάρει κάπως νομίζω και από τον χαρακτήρα που υποδυόταν στη σειρά "Singles" που λεγόταν Ράνια, νομίζω ότι εντάξει αυτός ο χαρακτήρας είναι λίγο συνυφασμένος με τη ζωή της όπως την έχω παρακολουθήσει και την προσωπικότητά της μέσα στα χρόνια, αλλά έχει κάτι απ' αυτό αυτό το podcast και γι'αυτό το παρακολουθώ, μάλλον το ακούω. Δημήτρης Χ.: [3:18] Και το παρακολουθείς, δηλαδή στα ελληνικά μπορούμε να πούμε το «παρακολουθούμε» όπως στα αγγλικά λένε το "follow" λίγο, ε; Ότι παρακολουθώ τι κάνει, ας πούμε. Δημήτρης Α.: [3:29] Α ΟΚ. Δημήτρης Χ.: [3:30] Ωραία, έχουμε πολύ υλικό και για μένα και για τους υπόλοιπους ακροατές μας που έχουν περιέργεια να μάθουνε τι άλλο μπορούν να ακούνε εκτός από το Easy Greek podcast φυσικά. Σήμερα θα μιλήσουμε για περίπου το ίδιο πράγμα που είχαμε μιλήσει και την προηγούμενη φορά, αλλά θα πάμε από την μεγάλη οθόνη... Αποφασίσαμε λίγο πριν ξεκινήσουμε να ηχογραφούμε να μιλήσουμε για δύο σειρές, τηλεοπτικές σειρές. Έχουμε κάνει ένα επεισόδιο για σειρές σε αυτό το podcast με τη Φωτεινή η οποία μάλιστα μου είχε ζητήσει να κάνουμε ένα επεισόδιο για το "Squid Game" όταν τελείωνα να το βλέπω το οποίο συνέβη προχτές, τελείωσα να το βλέπω, αλλά έκατσε τώρα, Φωτεινή, και ήρθε ο Δημήτρης και θα κάνω το επεισόδιο μαζί του, θα μιλήσουμε για το "Squid Game" μαζί του, οπότε συγγνώμη, Φωτεινή, τα λέμε την επόμενη φορά για κάτι άλλο. Πέρα από το "Squid Game", όμως, θέλαμε να μιλήσουμε και για μία άλλη σειρά η οποία έχει προκαλέσει αίσθηση σε όλο τον κόσμο και αυτή είναι το "Casa de Papel". [4:43] Και να τα συγκρίνουμε λίγο, να εστιαστούμε στο γιατί ίσως έγιναν τόσο μεγάλες επιτυχίες και στη χώρα μας και ποια είναι η μαγική τους συνταγή και τέλος πάντων μας αρέσανε; Ναι ή όχι; Ας ξεκινήσουμε. Εγώ τελείωσα το "Squid Game" πολλούς μήνες αφού - εντάξει, «πολλούς μήνες» - δύο μήνες αφού έγινε ο μεγάλος ντόρος, νομίζω ξεκίνησε πολύς κόσμος να το βλέπει... Βγήκε αρχές Οκτωβρίου κάτι τέτοιο, έτσι; Νομίζω.\nΗ Ιωάννα επιστρέφει σε ανταπόκριση από τις Βρυξέλλες και συζητάνε με τον Δημήτρη για τις εμπειρίες τους από τον κόσμο της συγκατοίκησης. Παρεμπιπτόντως, ξέρετε τι είναι τα «χούγια»; Είναι άμεσα συνδεδεμένα με το να μένεις με άλλους, και εκδηλώνονται με τους πιο εκνευριστικούς τρόπους! Σημειώσεις εκπομπής (show notes) Πάντα ετοιμόλογο ετυμολογικό λεξικό! (https://www.greek-language.gr) Μουσική: Bugatti Step του Jaroslav Ježek CD Studio Matouš MK0055 Ερμηνεία: Tomáš Víšek Απομαγνητοφώνηση Δημήτρης: [0:16] Γεια σας και καλώς ήρθατε σε άλλο ένα επεισόδιο του Easy Greek podcast, του podcast που σας μαθαίνει ελληνικά με καθημερινούς αυθεντικούς διαλόγους. Είμαι ο Δημήτρης και σήμερα έχω για άλλη μία φορά μαζί μου την... Ιωάννα: [0:33] Ιωάννα! Καλημέρα. Δημήτρης: [0:36] Καλημέρα, Ιωάννα. Τι κάνεις; Πού είσαι; Ιωάννα: [0:40] Καλά είμαι, αγουροξυπνημένη. Είμαι στις Βρυξέλλες στο Βέλγιο. Μετακόμισα τον Οκτώβριο. Δημήτρης: [0:48] Ουάου. Ιωάννα: [0:49] Ναι, γι' αυτό χαθήκαμε λίγο αλλά ξανά εδώ. Δημήτρης: [0:53] Αλλά επανήλθες. Ιωάννα: [0:54] Ακριβώς. Δημήτρης: [0:56] Πώς είναι το Βέλγιο; Κάνει κρύο; Ιωάννα: [0:59] Κάνει αρκετά, ναι. Νομίζω κάθε Δευτέρα έχει ήλιο έτσι για να ξεκινήσει καλά η εβδομάδα και μετά όλη η βδομάδα είναι μουντή και βρέχει, μας χιόνισε κιόλας μια μέρα, αλλά γενικά είναι ωραία, έχει μπει σε κλίμα Χριστουγέννων με τις χριστουγεννιάτικες αγορές, όμορφα είναι, ναι. Δημήτρης: [1:22] Ενώ μου αρέσει η Ελλάδα γενικά και που κάνει ζέστη μπορώ να πω ταυτόχρονα πάντα τα τελευταία χρόνια γύρω στα Χριστούγεννα που θα έπρεπε να έχουμε... σύμφωνα με την εποχή θα έπρεπε να έχουμε πιο χαμηλές θερμοκρασίες για να είμαστε στο κλίμα, αυτή η ζέστη μού σπάει τα νεύρα και ζηλεύω λίγο τους ανθρώπους που μένουνε σε χώρες που μπορούν να μπουνε πιο εύκολα στο κλίμα των Χριστουγέννων, (Ναι) και βγαίνουνε το βράδυ και κάνει κρύο, ας πούμε, και φαίνεται η ανάσα τους, γίνεται υδρατμοί. Ξέρεις τι λέω. Ιωάννα: [1:55] Ναι, μάλλον είναι η Αθήνα έτσι, όχι η Ελλάδα, γιατί στη Δράμα που παρεμπιπτόντως έχει τώρα και την Ονειρούπολη, να πάτε, είναι μια χριστουγεννιάτικη αγορά, διαφήμιση του τόπου μου. Ναι, εκεί πέρα, λοιπόν, έχει αρκετό κρύο, θυμάμαι μια φορά είχα δει -10. (Ουόου, ναι...) Αλλά γενικά ναι, είναι κάπου στο μηδέν το βράδυ. Δημήτρης: [2:20] Η Αθήνα, εντάξει, τις τελευταίες μέρες βρέχει και τις τελευταίες εβδομάδες, οπότε μπορώ να πω ότι νιώθουμε πιο πολύ ότι δεν είναι καλοκαίρι, αλλά είχαμε και μέρες που... περνάνε και μέρες που είναι καλοκαιρινή φάση και είχαμε πάει στον Νιάρχο. Ιωάννα: [2:38] Τι ωραία. Δημήτρης: [2:39] Πότε; Προχτές και έβγαινες με κοντομάνικο και μια ζακετούλα και όλη η προετοιμασία για τα Χριστούγεννα, οι διακοσμήσεις, οι στολισμοί και η προετοιμασία του παγοδρομίου στον Νιάρχο μού φαινόντουσαν απλά σουρεάλ. Ήταν σε φάση «Α ωραία, παγοδρόμιο το καλοκαίρι». Ιωάννα: [3:01] Ε εντάξει, μάλλον ξαφνικά θα γίνει η αλλαγή. (Μάλλον) Πάντως, σήμερα δεν θα μιλήσουμε για Χριστούγεννα ή για καιρό, σωστά; Δημήτρης: [3:10] Για πες μας ποιο θα είναι το θέμα σήμερα, Ιωάννα. Ιωάννα: [3:13] Ναι, το θέμα σήμερα μιας και ήρθα εδώ στις Βρυξέλλες και δεν μένω μόνη μου, θα είναι το θέμα της συγκατοίκησης: πώς είναι να συγκατοικούμε με άλλα άτομα, αν μας αρέσει, αν δεν μας αρέσει, ποιες είναι οι δυσκολίες ίσως, τα πλεονεκτήματα. Όλα αυτά γύρω από το να μένεις με άλλους ανθρώπους. Εσύ Δημήτρη... Δημήτρης: [3:34] Είχαμε μιλήσει λίγο για τη συγκατοίκηση όταν μιλάγαμε για τα πράγματα που είναι κοινά στο εξωτερικό αλλά δεν υπάρχουν στην Ελλάδα, το θυμάσαι; Είχαμε μιλήσει... Ιωάννα: [3:44] Ναι, σωστά. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΣας αρέσει η καινούργια μας μουσική; Ο Δημήτρης και η Μαριλένα συζητάνε τι είδους δώρα προτιμούν να κάνουν ο ένας στον άλλο, σε φίλους, γνωστούς και οικογένεια - χειροποίητα γλυκά και μερέντα, γράμματα, χάρισμα παλιών πραγμάτων που δεν θέλουν πια... και άλλα πολλά! Μουσική: Bugatti Step του Jaroslav Ježek CD Studio Matouš MK0055 Ερμηνεία: Tomáš Víšek Απομαγνητοφώνηση Δημήτρης: [0:17] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με καθημερινούς, αυθεντικούς διαλόγους. Είμαι ο Δημήτρης. Μαριλένα: [0:28] Και είμαι η Μαριλένα. Γεια και από εμένα. Δημήτρης: [0:31] Μαριλού, συνέβη αυτό που όλοι οι γονείς απεύχονται. Θέλω να πω τίποτα τραγικό αλλά ήμουνα έξω με τον μπέμπη, κάναμε μία βόλτα, τον είχε πάρει ο ύπνος, ήταν στο καρότσι και είχα βγάλει και τη μηχανή μου, τράβαγα φωτογραφίες το ωραίο δειλινό. Είναι η αγαπημένη μου ώρα της ημέρας αυτή που ο ουρανός είναι ένα μωβ χρώμα της λεβάντας. Μη χασμουριέσαι σε παρακαλώ. Μαριλένα: [1:02] Ακούγεται; (Ναι!) Συγγνώμη. Άκουσα για τα χρώματα της λεβάντας, πες. Δημήτρης: [1:12] Ναι αλλά κάθε φορά χασμουριέσαι και νιώθω την ίδια στιγμή ότι λέω κάτι πολύ βαρετό. (Όχι, θα πω εγώ γιατί) Και λέω, «Καλά, όλοι βαριούνται τόσο πολύ;» Μαριλένα: [1:20] Όχι, θα σου πω γιατί χασμουριέμαι, έχει να κάνει και με την ιστορία σου. Δημήτρης: [1:24] Ωραία, ναι και τέλος πάντων αρχίζει και κλαίει ο μικρός και του δίνω το γάλα, πάω να του φτιάξω γάλα επί τόπου, μου είχε δώσει η Μαριλένα ένα μπιμπερό με νερό και άλλο ένα δοχείο με το γάλα σε σκόνη, αλλά δεν μου είχε δώσει κουταλάκι για το γάλα σε σκόνη οπότε κάπως εκεί έβαζα... άρχισα να χύνω το γάλα σε σκόνη μες στο μπουκαλάκι με το νερό και το μισό φυσικά έβγαινε απ' έξω. Τελικά το γάλα που έφτιαξα για τον μικρό δεν του έφτασε και άρχισε να κλαίει γοερά και εγώ να τρέχω στους δρόμους του Φαλήρου και της Καστέλλας με το καρότσι και μ' ένα μωρό να ουρλιάζει. Μπορείτε να φανταστείτε την εικόνα, ήμουνα σίγουρος, είμαι σίγουρος ότι πολλοί από τους περαστικούς που με είδανε θα σκεφτήκανε ότι το απήγαγα το μωρό από κάπου, έτσι όπως έτρεχα. Μαριλένα: [2:19] Έτσι όπως το λες φαντάστηκα ξαφνικά να χτυπάει το κουδούνι και να είναι ένας αστυνομικός μαζί σου και να έρχεται για εξακρίβωση ότι είσαι εσύ όντως ο μπαμπάς του. Εγώ χασμουριέμαι γιατί... Εντάξει. Ο Δημήτρης είχε βρει ένα πάρα πολύ ωραίο κόλπο να μου δίνει μία ώρα το απόγευμα να κοιμάμαι, γιατί παιδιά έχω να κοιμηθώ δέκα μήνες κανονικά, οπότε αν δεν κοιμηθώ και το απόγευμα απλά θα λιποθυμήσω κάποια στιγμή, παίρνει τον μπέμπη και κάνουνε βόλτες. Ε κάποια φορά, μία φορά όπως σήμερα έκανα τα λαθάκια μου. Μου 'χει συμβεί και εμένα, Δημήτρη, πάντως, να τον πάω βόλτα, να του 'χω φτιάξει πολύ γάλα, αυτό το 'χα έτοιμο από πριν και να μην του κάνει και να θέλει κι άλλο και εγώ να μην έχω να του δώσω. Πιπίλες, κουδουνίστρες, το αγαπημένο του τραγούδι από Beatles στο YouTube, κάτι έγινε εκεί πέρα, τον ξεγελάσαμε αλλά ναι, μάλλον σήμερα ήτανε δύσκολα. Τον άκουγα να ουρλιάζει ενώ έστριβες να έρθεις στο σπίτι και λέω, «Παναγία μου, το παιδί μου». Δημήτρης: [3:16] Ναι, φαντάσου, ήτανε σαν σειρήνα πολέμου. Μαριλένα: [3:20] Αυτό θα μείνει μεταξύ μας, όμως, πέρα απ' το podcast, δεν θα το πούμε εδώ στην οικογένεια, γιατί θα έχουνε γκρίνια μετά. Δημήτρης: [3:26] Γιατί θα 'χουνε γκρίνια; Σε ποιον, σε μένα ή σε σένα; (Σε μένα) Α, εντάξει. Μαριλένα: [3:33] Αυτή, λοιπόν, ήταν μία ωραία εισαγωγή να δείτε πώς περνάνε οι μέρες εδώ πέρα στα - πώς το λένε στα αγγλικά; - "headquarters", στα κτίρια και στα γραφεία του Easy... Δημήτρης: [3:43] Στα κεντρικά. Μαριλένα: [3:44] Στα κεντρικά - μπράβο - γραφεία του Easy Greek με ουρλιαχτά και πολλή μεγάλη πείνα. Δημήτρης: [3:50] Στα κεντρικά του Easy Greek που ταυτόχρονα είναι και παιδότοπος. Μαριλένα: [3:53] Είναι πολλά πράγματα ταυτόχρονα εδώ πέρα, και γατότοπος. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΣε αυτό το επεισόδιο, η Μαριλένα και ο Δημήτρης μιλάνε για τα πρόσφατα κολλήματα ή πωρώσεις τους - ή όπως θα λέγαμε στα αγγλικά, obsessions. Ξέρετε, όπως όταν παίζεις πολύ Tetris που αρχίζεις να βλέπεις τουβλάκια να πέφτουν παντού, ακόμα και όταν κλείνεις τα μάτια σου πριν κοιμηθείς... Σημειώσεις εκπομπής (show notes) Το υποψήφιο κομμάτι εισαγωγής μας! (https://www.youtube.com/watch?v=0elkSCTHecg) Πώρωση - Βικιλεξικό (https://el.wiktionary.org/wiki/%CF%80%CF%8E%CF%81%CF%89%CF%83%CE%B7) Easy Greek 18 - Our Trip to Iceland (https://www.youtube.com/watch?v=mzXGdWqdbs0) múm - Yesterday Was Dramatic. Today Is OK. (https://www.youtube.com/watch?v=25YbRHAc_h4) Steven Wilson - Hand. Cannot. Erase. (https://www.youtube.com/watch?v=dTyHsIQqDa8&list=OLAK5uy_n2oycCelG5Z5dIJTygAJFpUSPyqXW7GIs) Steven Wilson - The Raven That Refused to Sing (https://www.youtube.com/watch?v=njhyXl88k14) Με αυτό το τραγούδι επιστρέφουν οι Porcupine Tree μετά από παύση 10 χρόνων (https://www.youtube.com/watch?v=AW5v4Ohxk5k) Το μαγικό Medley του Abbey Road (https://www.youtube.com/watch?v=dcv1EFoaX-8) Trailer για το Get Back, το ντοκιμαντέρ για τους Beatles στην εποχή του Let it Be (https://www.youtube.com/watch?v=UocEGvQ10OE) Περιοδικό Γαστρονόμος (https://www.gastronomos.gr/) Babylon Berlin trailer (https://www.youtube.com/watch?v=HAn3RXeCrLg) Άγριες Μέλισσες, τρέιλερ για το αυριανό επεισόδιο! (https://www.youtube.com/watch?v=a_lOz-NUBV0) Greek Review of Super Smash Bros Ultimate (https://www.youtube.com/watch?v=iojhYZ4KIVU) Απομαγνητοφώνηση Δημήτρης: [0:20] Γεια σας και καλώς ήρθατε στο Easy Greek podcast, το podcast όπου σας μαθαίνουμε ελληνικά με αυθεντικούς, καθημερινούς διαλόγους. Είμαι ο Δημήτρης. Μαριλένα: [0:30] Και είμαι η Μαριλένα. Δημήτρης: [0:32] Μαριλού, έχω ένα πολύ ωραίο νέο να σου ανακοινώσω. (Για πες) Είναι ένα κομμάτι κλασικής μουσικής που κάποτε ήθελα να χρησιμοποιήσω ως την εισαγωγή για το podcast μας (Ναι) όχι αυτό το κλασικό ταν-ταν-ταν-ταν, ήταν ένα άλλο το οποίο ήθελα να χρησιμοποιήσω, το οποίο όμως δεν ήξερα άμα είχε πνευματικά δικαιώματα και βρήκα το όνομα του καλλιτέχνη του πιανίστα που το έπαιζε και βρήκα και το όνομα του συνθέτη και βρήκα και την δισκογραφική και έστειλα e-mail σε όλους (Άντε ρε) και δεν μου είχανε απαντήσει μέχρι σήμερα. Μου απάντησε ο πιανίστας, ένας κύριος Τσέχος ο οποίος είναι, ξέρω γω, εξηντάρης, (ΟΚ) και μου είπε, «Ξέρετε τι; Αυτή η δισκογραφική εταιρεία έχει κλείσει, αλλά μπορείτε να χρησιμοποιήσετε τις δικές μου προσωπικές εκτελέσεις.» Μαριλένα: [1:25] Έλα ρε. Δημήτρης: [1:27] Και ίσως από το επόμενο επεισόδιο χρησιμοποιήσουμε αυτή τη μουσική και αυτό στο λέω τώρα γιατί ενθουσιάστηκα, το είδα τρία λεπτά πριν ξεκινήσουμε την ηχογράφηση και είμαι έτσι ωραία. Μαριλένα: [1:40] Ξέρεις πώς θα ήτανε πιο αστείο όλη αυτή η ιστορία που περιγράφεις; Θα σου 'λεγε, «Μα είμαι φανατικός του Easy Greek podcast και εννοείται ό,τι θέλεις, Δημήτρη Χωλλ, εννοείται». Πολύ ωραίο νέο. Μπράβο, Δημήτρη. Μαγειρεύεις ωραία πράγματα εκεί στο δωμάτιο που κάθεσαι με τις ώρες. Δημήτρης: [1:56] Ναι, δεν το καταλαβαίνεις. Εσύ με βλέπεις να χαζεύω το Reddit και να βλέπω στο YouTube βιντεάκια για δεν ξέρω κι εγώ τι. Μαριλένα: [2:03] Για games. Δημήτρης: [2:04] Για games και όχι μόνο. Και για την ακρίβεια, αυτή τη φορά αφού μιλήσαμε την προηγούμενη φορά για τους εθισμούς μας στα κοινωνικά δίκτυα, για τους εθισμούς μας γενικότερα θα μιλήσουμε σήμερα ή τέλος πάντων για τα κολλήματά μας (Τα κολλήματα) γιατί δεν είναι ακριβώς απαραίτητα εθισμοί, είναι πράγματα που μας αρέσουν τόσο πολύ που δεν μπορούμε να σταματήσουμε να σκεφτόμαστε για αυτά ή να τα βάζουμε με διάφορους τρόπους στην καθημερινότητά μας. Μαριλένα: [2:34] Ωραία εισαγωγή έκανες και δεν σε έπιασε πολυλογία όπως άλλες φορές. Στο ψητό κατευθείαν, Δημήτρη. Μπράβο! Δημήτρης: [2:41] Βελτιώνομαι. Μαριλένα: [2:42] Καιρός ήτανε! Οπότε πάμε να συζητήσουμε τα κολλήματα - όχι τους εθισμούς, δεν μ' άρεσε η λέξη, έχεις δίκιο - τα κολλήματά μας, ε; Δημήτρης: [2:54] Υπάρχει μία λεπτή ισορροπία μεταξύ του εθισμού και του κολλήματος. Νομίζω ότι ο εθισμός είναι ένα κόλλημα το οποίο δεν ελέγχεις και μπορεί και να μη σου αρέσει τελικά. Μαριλένα: [3:04] Ναι μπορεί και να σε βλάπτει, όπως το τσιγάρο. Δημήτρης: [3:07] Μπορεί και να σε βλάπτει (Πολύ κλασικό) και να έχεις ένα κόλλημα με κάτι το οποίο δεν σου αρέσει κιόλας ή κάπως βαφτίζεις ότι σου αρέσει, δηλαδή πείθεις τον εαυτό σου ότι σου αρέσει ενώ κατά βάθος δεν σου αρέσει ή σου δημιουργεί προβλήματα ή καταστρέφεις τη ζωή σου ακολουθώντας τον εθισμό αυτό. Μαριλένα: [3:23] Εννοείται το να είσαι πωρωμένος με κάτι είναι ωραίο, συνήθως... Δημήτρης: [3:27] Πωρωμένος. Να μία λέξη από τα 90s, από τη δεκαετία του '90. Μαριλένα: [3:31] Φάνηκε η ηλικία μου, ε; Δημήτρης: [3:35] Μου θύμισες τώρα μία ιστορία, Μαριλού, που είπες τη λέξη «πωρωμένος». Μαριλένα: [3:39] Πάνω που δεν θα πολυλογούσες. Για πες. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΗ Μαριλένα κι ο Δημήτρης ακούνε ένα μεγάλο μήνυμα από μία ακροάτρια και συζητάνε για τα κοινωνικά δίκτυα, αγγλιστί social media, και γιατί δεν τους αρέσουν και τόσο αλλά δεν μπορούν να τα σταματήσουν. Σημειώσεις εκπομπής (show notes) Mrwhosetheboss - I'm worried about humanity's future (https://www.youtube.com/watch?v=FZvee3-PEzo) The Social Dilemma - Netflix (https://www.thesocialdilemma.com/) Απομαγνητοφώνηση Δημήτρης: [0:20] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με καθημερινούς διαλόγους. Είμαι ο Δημήτρης. Μαριλένα: [0:31] Και είμαι η Μαριλένα. Δημήτρης: [0:32] Τι κάνεις, Μαριλού; Μαριλένα: [0:33] Είμαι καλά. Δημήτρης: [0:35] Πόσο καλά; Λίγο ή πολύ καλά; Μαριλένα: [0:38] Ε καλά. Δημήτρης: [0:39] Όπως με ρωτάς εσύ συχνά, απ' το 1 μέχρι το 10; Μαριλένα: [0:43] Α δεν μπορώ, δεν μ' αρέσει αυτό τώρα, αυτή η ερώτηση. Όχι, είμαι καλά, ανυπομονώ να πάω βόλτα με τις φίλες μου σήμερα το βράδυ, αυτό. (Τέλεια) Εσύ; Είσαι ευχαριστημένος με το επεισόδιο-έκπληξη που έκανες για το Easy Greek; Δημήτρης: [0:59] Μπορώ να πω κάποια πράγματα για αυτό το επεισόδιο. (ΟΚ) [1:06] Θα σας πω απλά ότι ετοιμάζουμε μία συνεργασία με το Easy Turkish. Και σήμερα κάναμε το γύρισμα αυτού του επεισοδίου, μπορείτε να το περιμένετε... Μαριλένα: [1:16] 7 Δεκέμβρη. Δημήτρης: [1:18] 7 Δεκέμβρη βγαίνει, αλλά θα βγει... Ναι, 7 Δεκέμβρη θα βγει αυτό το επεισόδιο, προσπαθούσα να υπολογίσω πόσες μέρες αφού βγει αυτό το επεισόδιο του podcast θα βγει το επεισόδιο στο κανάλι στο YouTube. Ναι, είμαι ακόμα... Έχω την ένταση της ημέρας, ήμασταν έξω με τον Δημήτρη αρκετές ώρες για γύρισμα αλλά βγήκε ωραία. Ήτανε μία κρύα μέρα του Νοέμβρη σήμερα, αλλά όλα πήγαν καλά (Ωραία) και είμαι ενθουσιασμένος γενικά και ικανοποιημένος. Ας ξεκινήσουμε σήμερα με ένα μήνυμα που μας αρέσουν πάρα πολύ τα μηνύματα που μας στέλνετε, το ξέρετε πολύ καλά. Λοιπόν, αυτό το μήνυμα το ηχητικό μάς το έστειλε η φίλη μας, η Δάφνη. Μπορούμε να το ακούσουμε τώρα. Δάφνη: [2:11] Γεια σας, Δημήτρη και Μαριλένα. Με λένε Δάφνη και θα ήθελα να σας πω γιατί το podcast σας είναι τόσο σημαντικό για μένα και προετοίμαζα αυτό το φωνητικό μήνυμα για πολύ καιρό και ελπίζω, λοιπόν, να πάει καλά, γιατί είναι πολύ σημαντικό για μένα να λάβετε το μήνυμα, γιατί μου αλλάξατε τη ζωή με το κανάλι και το podcast σας. Με λένε Δάφνη, είμαι 28 χρονών, μένω με τον σύζυγό μου σε ένα ωραίο διαμέρισμα σε μια παλιά γερμανική πόλη, αλλά δυστυχώς θα ήθελα να βρίσκομαι σε μία ζεστή χώρα πιο συχνά γιατί το κρύο με καταθλίβει. Κάνω την διδακτορική μου διατριβή με θέμα την ηθική των ζώων. Εργάζομαι στο πανεπιστήμιο με θέμα τη λογοτεχνία και την οικολογία, στο Frankfurt. Έχω σκολέψει πολλά σε πολλά μαθήματα τα τελευταία χρόνια, ίσως πάρα πολλά, τι σπούδασα γερμανικά, ιστορία της τέχνης, λίγο πολιτική, μετά θέατρο, κινηματογράφο, φιλοσοφία και εκεί και τα τελείωσα όλα αυτά αλλά δεν, ποτέ - δεν ξέρω - ποτέ δεν ήμουν πραγματικά ικανοποιημένη. [3:34] Το γεγονός είναι ότι πάντα αναζητώ την πραγματική ευτυχία, την οποία στην πραγματικότητα βρίσκω μόνο στην φύση ή ταξιδεύοντας, αλλά η έλλειψη ευτυχίας μου είχε και έναν άλλο λόγο και ο λόγος είναι ότι δεν νιώθω σαν ολοκληρωμένος άνθρωπος όταν δεν μπορώ να μιλήσω ελληνικά. Ο πατέρας μου είναι Έλληνας και η μητέρα μου Γερμανίδα. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΗ Μαριλένα κι ο Δημήτρης συζητάνε για αστεία ονόματα (κυρίως επίθετα, για να λέμε την αλήθεια) που έχουν συναντήσει στη ζωή τους. Γείτονες, επαγγέλματα, καθηγητές... Και φυσικά, αστεία ονόματα από τον τηλεφωνικό κατάλογο! Αλήθεια, υπάρχουνα ακόμα τηλεφωνικοί κατάλογοι; Σημειώσεις εκπομπής (show notes) Four Hour Body (https://fourhourbody.com/) Slow Carb Diet (https://www.eatingwell.com/article/7827628/what-is-the-slow-carb-diet/) Χωλλ: Στα ελληνικά, χολ ή χωλ είναι ο διάδρομος σε ένα διαμέρισμα ή σπίτι που συχνά ενώνει τα υπόλοιπα δωμάτια. Χωλλ με δύο λλ είναι η παλιά ορθογραφία. Εξίσου: σημαίνει "equally" Σαβούρης: «σαβούρα» σημαίνει "junk" Ποδάρα: από το «πόδι» (μεγάλο πόδι) Μπουρδάρα: από τη «μπούρδα» (ευγενέστερο συνώνυμο του «βλακεία») Μαλακατές: θυμίζει τη διάσημη λέξη «μαλάκας» Κολλαρού: «κωλαρού» είναι η γυναίκα με μεγάλο κώλο (ass) Ψολιάς: «ψωλή» είναι αρκετά χυδαία λέξη για το πέος Χάρος: σύγχρονη εκδοχή του «Χάρων» Κοπάνα: όταν οι μαθητές δεν πάνε σχολείο γιατί τεμπελιάζουν, κάνουν κοπάνα Λαός: «λαός» σημαίνει people αλλά σαν μια ενότητα, συχνά χρησιμοποιείται σε πολιτική συμφραζόμενα Πεφτουλίδης: «την πέφτω σε κάποιον/κάποια»: to hit on someone, πέφτουλας: κάποιος που το κάνει αυτό πολύ Ακίνδυνος Αλβανός: είναι αστείο γιατί οι Αλβανοί έχουν τη φήμη στην Ελλάδα, ή την είχαν περισσότερο κάποτε, ότι είναι συχνά εγκληματίες. Μπουφές: «μπουφές» σημαίνει buffet. Τίμιος Τέλειος: τα λόγια περισσεύουν! Κροίση Πετρελαίου: ακούγεται σαν το «κρίση πετρελαίου» (oil crisis) Πέτσας Καλοψημένος: «πέτσα» είναι το δέρμα στο κρέας. Ολυμπία Φάρσαλα/Τρίκαλα: είναι τοπωνύμια. Τσουτσούνη: «τσουτσούνι» είναι χαϊδευτική λέξη για το πέος - συχνά τη χρησιμοποιούν παιδιά. Πόθος Καρπός: ακούγεται σαν «νόθος καρπός» που αναφέρεται συχνά σε εξώγαμα παιδιά. Ζήσης Γεράσης: είναι σαν το «ζήσεις γεράσεις» ("whether you live or you grow old"). Αντωνία Χατζηρούφα: «ρουφάω»: to suck. Ξεσφίγγης/Ξεσφιγγούλης: «σφίγγω»: stiffen, tighten up. Ακριβή Γουρούνα: "expensive sow". Χαριτωμένη Ταράτσα: "cute rooftop". Διαλεχτή Κατσίκα: "choice goat". Ποθητός Κωλαράκος (είτε υπάρχει, είτε όχι): "delectable little ass". Λαγουδάκος: «λαγός» = hare. Απομαγνητοφώνηση Δημήτρης: [0:20] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με αυθεντικούς διαλόγους. Είμαι ο Δημήτρης. Μαριλένα: [0:32] Και είμαι η Μαριλένα. Γεια και από εμένα. Δημήτρης: [0:36] Τι ωραία που μιλάμε για πρώτη φορά, νομίζω ότι είναι η πρώτη φορά που μιλάμε με οπτική ίνα. Ή είναι η δεύτερη; Μπορεί και στο προηγούμενο επεισόδιο να είχαμε αυτή την σούπερ γρήγορη σύνδεση. Μαριλένα: [0:48] Ναι, δεν ταλαιπωρούμαστε πια για να φτιάξουμε ένα podcast οπότε όλα καλά. Δημήτρης: [0:53] Είναι μαγικό, παιδιά, δεν ξέρω τι ίντερνετ έχετε στο σπίτι σας, αλλά εγώ για πολλά χρόνια είχα κάτι τραγικές ταχύτητες ίντερνετ στο σπίτι, μιλάμε πληρώναμε για 24 ADSL που είναι και ακριβή, αλλά τέλος πάντων, ας μην μπούμε στις τιμές των εταιρειών τηλεπικοινωνιών, και συνήθως είχα κάτω από 8 mbps, δηλαδή... Και αυτό ήταν μόνο για το download, στο upload ήτανε πάντα 1 mbps και χειρότερο, οπότε φανταστείτε, μου παίρνανε ώρες, το ανέβασμα των επεισοδίων του Easy Greek μού έπαιρνε ώρες, αλλά τώρα μπορούμε να μιλάμε και να γράφουμε σε πραγματικό χρόνο, αυτό είναι απλά φοβερό. Τι σου κάνει η τεχνολογία. Και είμαι πάρα πολύ ενθουσιασμένος. Μαριλού, εσύ τι κάνεις; Μαριλένα: [1:50] Εγώ σήμερα δεν θα μιλάω πάρα πολύ μάλλον όπως το βλέπω, γιατί είμαι σαν το κοτόπουλο, που σημαίνει ότι νιώθω μία τρομερή κούραση από το πρωί, γιατί χθες έκανα το εμβόλιο για τη γρίπη, το Η1Ν1, όχι για τον Covid, και δεν έχει πάει πάρα πολύ καλά, το ξέρεις. Γκρινιάζω από το πρωί ότι πονάω και, ναι, νιώθω λίγο αποσυντονισμένη οπότε μπορεί να 'μαι λίγο πιο ήσυχη σήμερα, μπορεί και όχι, μπορεί να με βοηθήσει το podcast οπότε γενικά είμαι καλά, απλά σήμερα είμαι λίγο ζαμπόν. Δημήτρης: [2:28] Το εμβόλιο της γρίπης που έκανες δεν είναι μόνο για τον Η1Ν1, είναι για όλες τις γρίπες φαντάζομαι που υπάρχουν. Μαριλένα: [2:34] Α δεν ξέρω. Α, οπότε δεν θα αρρωστήσω καθόλου; Τέλεια. Δημήτρης: [2:38] Φαντάζομαι. Μαριλένα: [2:39] Δεν ξέρω, δεν έχω ιδέα τι έκανα, έκανα αυτό που μας είπαν ότι πρέπει να κάνω για το μωρό, οπότε ναι σήμερα δεν είμαι πολύ στα κέφια μου. Δημήτρης: [2:48] Κοίτα, ούτε εγώ είμαι και το ξέρεις καλά. Μαριλένα: [2:50] Α ναι, πες τι κάνεις. Δημήτρης: [2:52] Εγώ έχω ξεκινήσει μία νέα διατροφή για την οποία διάβασα σε ένα βιβλίο που λέγεται "The Four Hour Body" από έναν κύριο Tim Ferriss. Αυτός είναι ένας τρελός, είναι τρελός και παλαβός, προσπαθεί να βρει τα μυστικά και τα κόλπα στα πάντα, να χακάρει τη ζωή του για να την κάνει πιο εύκολη και πιο αποδοτική, είναι τέρας αποδοτικότητας και hacking, ας πούμε, της ζωής. Σ' αυτό το βιβλίο βρήκε τον πιο εύκολο τρόπο, ας πούμε, για να χάσεις βάρος ή για να χάσεις λίπος βασικά και να χτίσεις μύες, και συγκεκριμένα προτείνει μία δίαιτα στο "Four Hour Body" που κόβει τελείως τους υδατάνθρακες και σου λέει: «Δεν πρέπει να τρως τίποτα από υδατάνθρακες, πρέπει να τρως μόνο πρωτεΐνες και μόνο λιπαρά». Αλλά εγώ επειδή δεν τρώω κρέας, οι πρωτεΐνες μου είναι όλες από φασόλια και από τόφου και από τέτοια πράγματα, άμα δεν μπορώ να αγγίξω καθόλου τα ζωικά προϊόντα, ούτε καν το γάλα επιτρέπεται σε αυτή την δίαιτα, οπότε μπορείτε να φανταστείτε χτες έφαγα για βραδινό τόφου με κουνουπίδι και φασόλια και, παιδιά, γίνεται... θάλαμος αερίων, έχει γίνει το γραφείο μου. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΟ Δημήτρης και η Μαριλένα συζητάνε τι τους εκνευρίζει, ή αλλιώς τι «τους τη σπάει», από βιαστικούς οδηγούς στους δρόμους της Αθήνας μέχρι κατσαρίδες στο κρεβάτι, νερά στο πάτωμα, υπερβολικό πλαστικό και πολλά πολλά άλλα! Σημειώσεις εκπομπής (show notes) Πώς βγήκε η έκφραση «αρμένικη βίζιτα»; (https://www.mixanitouxronou.gr/pos-vgike-i-ekfrasi-armeniki-vizita-pou-chrisimopioume-otan-kapios-kathete-polli-ora-se-mia-episkepsi/) Απομαγνητοφώνηση Δημήτρης: [0:20] Γεια σας, φίλοι και φίλες του Easy Greek podcast, του podcast που σας μαθαίνει ελληνικά με αυθεντικούς διαλόγους. Είμαι ο Δημήτρης. Μαριλένα: [0:30] Και είμαι η Μαριλένα. Δημήτρης: [0:32] Γεια σου, Μαριλού. Μαριλένα: [0:33] Hello. Δημήτρης: [0:34] Ξέρω ακριβώς πώς τα περνάς, κουβέντα να γίνεται όμως. Μαριλένα: [0:37] Μην είσαι σίγουρος. Ε... Δημήτρης: [0:40] Να μην είσαι σίγουρος; Θες να πεις κάτι; Μαριλένα: [0:42] Όχι ρε. Περνάω ωραία, αυτές τις μέρες έχει λιακάδα. Ξέρω ότι εσένα δεν σου αρέσει να έχει καλό καιρό επειδή είναι χειμώνας και αυτό σημαίνει ότι τα πράγματα δεν πάνε καλά αν έχει ήλιο τον χειμώνα, αλλά αλλάζει η διάθεσή σου. Δημήτρης: [0:59] Δεν είναι ότι είχε ήλιο, είναι ότι είχε 24 βαθμούς. Μαριλένα: [1:02] Ναι και αύριο θα έχει 26, δηλαδή εγώ θα πάω... Δημήτρης: [1:05] Sorry κιόλας, περίμενε, 26 βαθμούς; Είναι Νοέμβριος. Μαριλένα: [1:08] Ναι, δεν είναι φυσιολογικό, το ξέρω και καταλαβαίνω την ανησυχία σου, αλλά από την άλλη όταν έχει ήλιο είναι αυτό που είπανε και κάποιοι στο επεισόδιο που ανέβασες με το αν οι Έλληνες είμαστε αισιόδοξοι ή απαισιόδοξοι, ότι με το που βγαίνει ο ήλιος όλα φαίνονται καλύτερα. Εγώ είμαι σε αυτή τη φάση σήμερα, έτσι πήγαμε κι αυτή την ωραία πρωινή βόλτα να κάνουμε τις διάφορες δουλειές, βγήκαμε έξω απ' το σπίτι, περάσαμε από τη λαϊκή που εγώ τρελαίνομαι να περνάω από τη λαϊκή, απ' ό,τι είδες τους χαιρέτησα τους μισούς, έχω γίνει ήδη φίλη και μπορώ να πω ότι είμαι καλά σήμερα και αυτές τις μέρες γενικά. Εσύ; Δημήτρης: [1:45] Οπότε το θέμα του επεισοδίου είναι λίγο εκτός συγχρονισμού με τη διάθεσή σου. Μαριλένα: [1:51] Ναι αλλά δεν πειράζει. Πάντα μ' αρέσει να μιλάω γι' αυτά τα μικρά πράγματα που μας τη σπάνε. Οπότε... Δημήτρης: [1:59] Τα μικρά ή μεγάλα πράγματα. Μαριλένα: [2:01] Α ΟΚ, ωραία. Δημήτρης: [2:03] Μπορεί να είναι και μεγάλα πράγματα, δεν χρειάζεται να 'ναι μικρά. Μπορεί να είναι κάτι υπαρξιακό, ένα υπαρξιακό σπάσιμο το οποίο σε ενοχλεί. Μαριλένα: [2:10] ΟΚ. Θες πρώτα να μας πεις κι εσύ πώς είσαι και μετά να συζητήσουμε, αφού μπήκα κατευθείαν στο ψητό, αλλά πρώτα θες να μας πεις πώς είσαι; Δημήτρης: [2:21] Σήμερα νιώθω κουρασμένος γιατί τις τελευταίες μέρες, αν και νιώθω ότι είναι τις τελευταίες εβδομάδες, κοιμήθηκα πολύ λιγότερο απ' όσο ήθελα. Γενικά, είναι ένα πρόβλημα του να είσαι γονιός ενός μωρού που αρχίζει να βρίσκει τη φωνή του. Γενικά, εγώ πηγαίνω για ύπνο συνήθως γύρω στις 2:00, αυτή είναι η ώρα μου εδώ και πάρα πολλά χρόνια από τότε που ήμουνα έφηβος σχεδόν θα έλεγα. Είμαι νυχτερινός τύπος, είμαι κουκουβάγια και αυτό δεν είναι πρόβλημα, γιατί συνήθως ξύπναγα και τις αντίστοιχες ώρες, δηλαδή 9:30 με 10:00 ήταν το πιο φυσιολογικό μου. Τώρα που έχουμε έναν μπέμπη που γουστάρει τη ζωή και τρελαίνεται όταν ξημερώσει, γύρω στις 8:00 ο μπέμπης κάνει «αα», κρέμεται απ' τα κάγκελα της κούνιας του και ανεβοκατεβαίνει και φωνάζει και ναι, δηλαδή, αυτό. Σήμερα κοιμήθηκα λιγότερο από... Όχι, περίμενε. Χτες για πρώτη φορά κοιμήθηκα λίγο περισσότερο γιατί μου είπες και επέμεινες να πάω για ύπνο λίγο πιο νωρίς και είχες δίκιο, οπότε δεν πήγα για ύπνο στις 2:00, πήγα στη 1:00. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΗ Μαριλένα κι ο Δημήτρης πρόσφατα επισκέφθηκαν τη Θεσσαλονίκη και συζητάνε για την άποψή τους και τι τους αρέσει στην «Συμπρωτεύουσα» της Ελλάδας. Σημειώσεις εκπομπής (show notes) Μπύρα Duchesse de Bourgogne (https://www.beeradvocate.com/beer/profile/641/1745/) Νέα Παραλία Θεσσαλονίκης (https://www.thessalonikiguide.gr/place/nea-paralia/) Άνω Πόλη (https://thessaloniki.gr/%CE%B8%CE%AD%CE%BB%CF%89-%CE%BD%CE%B1-%CE%B3%CE%BD%CF%89%CF%81%CE%AF%CF%83%CF%89-%CF%84%CE%B7%CE%BD-%CF%80%CF%8C%CE%BB%CE%B7/%CE%B1%CE%BD%CE%B1%CE%BA%CE%B1%CE%BB%CF%8D%CF%88%CF%84%CE%B5/%CF%80%CE%B5%CF%81%CE%B9%CE%BF%CF%87%CE%AD%CF%82-%CF%84%CE%B7%CF%82-%CF%80%CF%8C%CE%BB%CE%B7%CF%82/%CE%AC%CE%BD%CF%89-%CF%80%CF%8C%CE%BB%CE%B7/) Μεγάλη Πυρκαγιά της Θεσσαλονίκης του 1917 (https://el.wikipedia.org/wiki/%CE%9C%CE%B5%CE%B3%CE%AC%CE%BB%CE%B7_%CF%80%CF%85%CF%81%CE%BA%CE%B1%CE%B3%CE%B9%CE%AC_%CF%84%CE%B7%CF%82_%CE%98%CE%B5%CF%83%CF%83%CE%B1%CE%BB%CE%BF%CE%BD%CE%AF%CE%BA%CE%B7%CF%82_1917) Διαφορές στα ελληνικά μεταξύ Αθήνας - Θεσσαλονίκης (https://www.lifo.gr/tropos-zois/urban/i-glossa-tis-thessalonikis-kai-i-glossa-tis-athinas-lexiko-ton-diaforon) Θεσσαλονικιός που μιλάει Ladino - απόλυτα κατανοητός από ισπανόφωνους! (https://www.youtube.com/watch?v=xMaydZp_J30) Στην Παράξενη Ελλάδα του επεισοδίου 8 μιλάμε για το Μουσείο Ατατούρκ στη Θεσσαλονίκη (https://www.easygreek.fm/8) Ενδιαφέρον βιβλίο για το μακεδονικό ζήτημα, για όποιον θέλει να διαβάσει περισσότερα - 10+1 ερωτήσεις και απαντήσεις για το μακεδονικό (http://www.dimitrischristopoulos.gr/wp-content/uploads/2018/10/101-Q-A-Makedoniko.pdf) Φεστιβάλ Κινηματογράφου Θεσσαλονίκης (https://www.filmfestival.gr/el/) - το οποίο τυχαία ξεκινάει τη μέρα που δημοσιεύουμε αυτό το επεισόδιο! Easy Greek 1, γυρισμένο στη Θεσσαλονίκη (https://www.youtube.com/watch?v=gtmBaIKw5P4) Πρόταση της εβδομάδας Θεσσαλονίκη: Πόλη των Φαντασμάτων (https://parallaximag.gr/thessaloniki/reportaz/thessaloniki-i-poli-ton-fantasmaton) (Salonica: City of Ghosts) Απομαγνητοφώνηση Δημήτρης: [0:20] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με αυθεντικούς διαλόγους. Είμαι ο Δημήτρης. Μαριλένα: [0:31] Και είμαι η Μαριλένα. Δημήτρης: [0:33] Καλώς ήρθατε σε άλλο ένα επεισόδιο. Μαριλού, γεια μας. Πίνω μία μπυρίτσα, μου ήρθε όρεξη για μπύρα, δεν ξέρω γιατί, ίσως και να βοηθάει με την ηχογράφηση ενός podcast. Είναι μία ιδιαίτερη μπύρα που όταν είχα πάει στο "Strange Brew" τελευταία φορά μού την είχανε προτείνει. Έχει γεύση μπαλσάμικο ξύδι. Λέγεται στα γαλλικά "Duchesse de Bourgogne" (ΟΚ). Νομίζω. Ναι, είναι βέλγικη μάλλον. Ναι, μπύρες με γεύση βαλσάμικο ξύδι. Οι ξινές μπύρες που λατρεύω. Κάτσε να πιω λίγο. Τι κάνεις; Μαριλένα: [1:15] Είμαι καλά, δεν ζηλεύω καθόλου που πίνεις αυτές οι μπύρες, δεν μου αρέσουνε καθόλου. Εγώ θέλω τις... Δημήτρης: [1:22] Μμ, πόσο ξινή, λατρεύω! Δεν είναι για κάθε μέρα και σίγουρα δεν είναι να την πίνεις με το φαγητό, πίστεψέ με, εκτός και άμα τη βάλεις στη σαλάτα. Μαριλένα: [1:31] Πόσο αλκοόλ έχει; Δημήτρης: [1:35] 6%, (Ε εντάξει) 6,2% (ΟΚ, απλό) Ναι. (Κάτι απλό) Δεν είναι τίποτα, δεν είναι τίποτα φοβερό είναι η αλήθεια. Μαριλένα: [1:41] Δεν είναι από αυτές τις μέρες που μεθάω μ' ένα ποτήρι. Εντάξει... Δημήτρης: [1:45] Όχι, (Όχι) όχι αλλά ποιος ξέρει, άμα έπινες ένα ποτήρι από αυτήν όπως είχες πιει εκείνη τη μέρα... Βασικά και εκείνη τη μέρα είχες πιει - που είχες μεθύσει με ένα ποτήρι μπύρα - είχες πιει μία μπύρα νομίζω - πόσο; - 9% είχε αυτή που είχες πιει. Μαριλένα: [2:01] Δεν είναι λίγο. Δημήτρης: [2:02] Οπότε ήπιες ένα ποτήρι τύπου 330ml, ήταν σαν να πίνεις περίπου 550ml μίας κανονικής μπύρας. Από άποψη αλκοόλ, περίπου τώρα. Μαριλένα: [2:12] Κάποια στιγμή θα κάνουμε ένα podcast, αλλά όχι σήμερα, για τα μεθύσια μας. Έχω πολλές ιστορίες να πω. Δημήτρης: [2:20] Μπορείς να το κάνεις με κάποιον άλλον; Γιατί έχω πολύ... Έχω κάποιες πάρα πολύ ντροπιαστικές ιστορίες. Μαριλένα: [2:25] Ε γι' αυτό θα κάνουμε. Δημήτρης: [2:27] Θα κάνουμε ειδικό podcast. Έχουμε ήδη κάνει... Αρχίζω και ξεχνάω τα θέματα που 'χουμε κάνει. Οι ντροπιαστικές μας ιστορίες, όχι δεν νομίζω ότι έχουμε κάνει κάτι τέτοιο. Μαριλένα: [2:42] Ντροπιαστικές ιστορίες νομίζω δεν έχουμε κάνει. Έχουμε κάνει μόνο τα ελαττώματά μας αλλά ντροπιαστικές ιστορίες, ε; Μμ. Δημήτρης: [2:52] Ωραία, το κρατάμε στο αρχείο με τα θέματα (Ναι) όταν δεν ξέρουμε τι να πούμε όπως την προηγούμενη φορά. Μαριλένα: [2:57] Σήμερα έχουμε όμως έτσι κάτι πιο - πώς να το πούμε; - όχι ντροπιαστικό σίγουρα, κάτι ταξιδιάρικο, γιατί μετά από πάρα πολύ καιρό με τον Δημήτρη κάναμε ταξίδι με αεροπλάνο μαζί οι δυο μας. Δημήτρης: [3:17] Ουάου. Μαριλένα: [3:18] Πόσο καιρός είχε περάσει από την τελευταία φορά; Ου! Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΟ Δημήτρης και η Μαριλένα συζητάνε για τις φορές που είχανε μια προσωπική επαφή με πρόσφυγες και μετανάστες, κυρίως από το Πακιστάν και το Αφγανιστάν, και την προσπάθεια τους να ξεπεράσουν (κυρίως μέσα από το φαγητό!) τον ρατσισμό που υπάρχει από τους περισσότερους Έλληνες κατά αυτών των ομάδων. Σημειώσεις εκπομπής (show notes) Η ραδιοφωνική σειρά του Γυρίστε τον Γαλαξία με Ωτοστόπ (Hitchhiker's Guide to the Galaxy) (http://www.radionouspace.net/programs/hitchhikers-guide/) Το επεισόδιο του Easy Greek με τον πακιστανό που αναφέρουμε (https://youtu.be/PhxDj2u29ag?t=86) Κάτι τέτοιο μας μαγείρεψε η Σόνια από το Αφγανιστάν (https://www.youtube.com/watch?v=o-7Ooz4Ioik) Διαπίστωσα ότι ούτε εμείς αναφέραμε το όνομα του νεαρού πακιστανού που σκοτώθηκε στην Καλλιθέα. Ήταν Ανέες Μιρ, και αυτό είναι το άρθρο της Lifo που ανέφερα (https://www.lifo.gr/now/greece/ehei-fygei-paidi-gia-ton-nearo-pakistano-dianomea-anees-mir-poy-skotothike-stin) Πρόταση της εβδομάδας Το πακιστανικό εστιατόριο στην Καλλιθέα, το Taj Mahal (https://www.spottedbylocals.com/athens/taj-mahal-tandoori-halal/) Aπομαγνητοφώνηση Μαριλένα [0:18] Έλα, ξεκίνα το εσύ. Δημήτρης: [0:21] Γεια σας φίλοι και φίλες του Easy Greek podcast, το podcast που σας μαθαίνει ελληνικά με αυθεντικούς διαλόγους. Οι διάλογοι αυτοί είναι μεταξύ εμένα, του Δημήτρη, και της... Μαριλένα: [0:34] Μαριλένας. Γεια και από εμένα. Δημήτρης: [0:38] Είμαστε στο επεισόδιο 42, Μαριλού. Μαριλένα: [0:42] Λογικό, είμασταν στο επεισόδιο 40 πριν δύο επεισόδια άρα... Δημήτρης: [0:46] Και στο προηγούμενο επεισόδιο ήμασταν στο επεισόδιο 41. Μαριλένα: [0:49] Ναι αλλά δεν το σχολιάσαμε τότε, γιατί δεν το θυμάμαι. (Κοίτα, είναι...) Δημήτρης: [0:51] Το 42 σαν αριθμός ενώ το βρίσκω λίγο χαζούλι κάθε φορά σκέφτομαι το «Γυρίστε τον Γαλαξία με Ωτοστόπ», το "Hitchhiker's Guide to the Galaxy". Μου είχες πει είχες δει την ταινία ε; Μαριλένα: [1:05] Όχι, δεν το έχω δει. (Όχι;) Όχι. Δημήτρης: [1:09] Καλά, η ταινία ήτανε μια βλακεία, αλλά το βιβλίο ήταν ωραίο και ακόμα πιο ωραίο ήταν οι ραδιοφωνικές εκπομπές στις οποίες ήταν βασισμένο το βιβλίο ή τα βιβλία και μπορεί ο καθένας να τα βρει online, να τα ακούσει. Τι σχέση έχουν όλα αυτά με το "Hitchhiker's Guide to the Galaxy"; Το 42 υποτίθεται πως είναι η απάντηση στο σύμπαν, στη ζωή και στα πάντα. Ποια είναι η απάντηση στο σύμπαν, τη ζωή και στα πάντα; Ένας υπολογιστής τεράστιος του έκαναν αυτή την ερώτηση, του πήρε ένα εκατομμύριο χρόνια να βρει την απάντηση και η απάντησή του ήταν «42». Και όλοι περιμένανε με τυμπανοκρουσίες και γιορτές να μάθουν την απάντηση μετά από ένα εκατομμύρια χρόνια. Περίμενε. Τέλος πάντων, είναι τέτοιο καμένο χιούμορ έχει ο Ντάγκλας Άνταμς και γι' αυτό τον αγαπάμε. Μαριλού, πριν μπούμε στο ψητό του σημερινού θέματος (Ωραία) θα ήθελα να παίξουμε ένα ηχητικό μήνυμα που μας έστειλε ο φίλος μας, ο Manoj. [2:23] Και ο οποίος μας έχει στείλει πολλές φορές σχόλια στο easygreek.fm Είναι από τους πιο συχνούς μας σχολιάστες. Να θυμίσω σε όλους σας εκεί έξω ότι είναι πάρα πολύ εύκολο και εσείς να σχολιάσετε και να μας πείτε τη γνώμη σας για ό,τι λέμε στο easygreek.fm ή και στο podcast@easy-greek.org Λατρεύουμε να μας στέλνετε μηνύματα, παρατηρήσεις, σχόλια, απορίες και ηχητικά μηνύματα. Οπότε, ας παίξουμε το ηχητικό μήνυμα του φίλου μας του Manoj. Manoj: [3:01] Γεια σας, Μαριλένα και Δημήτρη, είμαι ο Manoj και είμαι από την Ινδία. Μένω στην Ινδία. Είμαι 45 χρονών, μαθαίνω ελληνικά εδώ και δύο χρόνια. Εμείς, εγώ και η γυναίκα μου, μας αρέσει πάρα πολύ να ταξιδεύουμε. Ταξιδέψαμε ένα νέα χώρα κάθε χρόνο. Πριν κάθε ταξίδι προσπαθήσω να μαθαίνω μερικές λέξεις στην γλώσσα της χώρας όπου ταξιδεύουμε. Πέρυσι, ηθέλαμε να ταξιδέψουμε στην Ελλάδα. Κάναμε κρατήσεις ξενοδοχείων, αγοράσαμε εισιτήρια πλοίων, πτήσεων κ.τ.λ. Δυστυχώς, ήρθε ο ιός και ήρθε η καραντίνα. Δεν μπορούσαμε να επισκέπταμε στην Ελλάδα, αλλά συνέχισα να μαθαίνω ελληνικά όπου ξεκίνησα λίγες μήνες πριν. [4:07] Τα δύο κανάλι σας, κανάλια σας με βοηθούν πάρα πολύ να μαθαίνω ελληνικά, το Easy Greek και αυτό το podcast. Δεν έχει πάρα πολύ υλικά να μαθαίνω ελληνικά στο ίντερνετ. Χωρίς εσάς δεν μπορούσα καν να πω απλά «ευχαριστώ» στα ελληνικά. Τώρα μετά δύο χρόνια, με τα κανάλι σας μιλάω έτσι. Ευχαριστώ πάρα πολύ για όλα. Να είστε καλά. Γεια σας. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΟ Δημήτρης και η Μαριλένα συζητάνε για τις διατροφικές συνήθειές τους σχετικά με το κρέας και τα ζωϊκά προϊόντα, και ο Δημήτρης εξηγεί τη φιλοσοφία πίσω από την «επιλεκτική παμφαγία». Σημειώσεις εκπομπής (show notes) Το Κουλούρι: Συγκλονιστικό: Δεν σταμάτησε να παίζει μουσική μέχρι να βυθιστεί η ορχήστρα του λεωφορείου Α1 (http://www.tokoulouri.com/news-in-photos/titanic1/) Ταινία: Earthlings (https://www.youtube.com/watch?v=8gqwpfEcBjI) -- Προσοχή: σκληρές εικόνες βασανισμού ζώων Βιβλίο: Τρώγοντας ζώα (https://www.goodreads.com/book/show/16070502) Τελευταία σελίδα Αστερίξ (https://images.indianexpress.com/2016/03/asterix-foodie_puzzle-book-find-asterix_page_13_759.jpg) To βίγκαν ψυγείο μας - επεισόδιο Easy Greek (https://www.youtube.com/watch?v=ShR87YbQdxQ) Άρθρο σχετικά με το Vegan Festival (https://popaganda.gr/stories/ta-festival-mas-aresoun-poli-kapia-festival-omos-mas-aresoun-perissotero/) Easy Greek επεισόδιο για τη νηστεία (https://www.youtube.com/watch?v=_HbFxZ810S4) Πρόταση της εβδομάδας Greek Vegan Magazine (https://www.facebook.com/GreekVeganMagazine/) Aπομαγνητοφώνηση Δημήτρης: [0:20] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με αυθεντικούς διαλόγους. Είμαι ο Δημήτρης και έχω μαζί μου την υπέροχη... Μαριλένα: [0:34] Πώς και έτσι; Μαριλένα, ευχαριστώ. Δημήτρης: [0:38] Γιατί πώς και έτσι; Μαριλένα: [0:39] Δεν μ' έχεις ξανακοπλιμεντάρει στον αέρα, γι' αυτό. Δεν είναι παράπονο γενικό. Απλά μου έκανε εντύπωση. Γεια σας, λοιπόν, είμαι η υπέροχη Μαριλένα και είμαι κοντά σας. Δημήτρης: [0:53] Τι κάνεις, Μαριλού; Πώς είναι η διάθεσή σου σήμερα; Μαριλένα: [0:57] Αχ, είναι ωραία διάθεση γιατί εμένα μ' αρέσει πάρα πολύ η βροχή οπότε έβρεξε πάρα πολύ, παραέβρεξε βέβαια σε σημείο που πλημμύρισε η Αθήνα, αλλά απόλαυσα τον καιρό δύο ημέρες. Εντάξει, το καλό είναι ότι δεν υπήρχαν μεγάλες καταστροφές, απλά έτσι λιγάκι αναστατώθηκε η πόλη οπότε μου άρεσε το mood, το ευχαριστήθηκα και είμαι χαρούμενη γιατί πήραμε με τον Δημήτρη σήμερα ένα τέλειο ηχοσύστημα στο καινούργιο μας σπίτι, οπότε θα μας ακούμε με πάρα πολύ καλό ήχο. Όχι, δεν θα μας ακούμε, μάλλον θα ακούμε μουσική οπότε είμαι χαρούμενη. Γενικά είμαι καλά αυτή την περίοδο, εσύ; Δημήτρης: [1:41] Ήθελα να πω για τη βροχή που ανέφερες πριν ότι διάβασα πως η εικόνα του λεωφορείου που είναι σαν τον Τιτανικό έγραψε το... Έστειλε ένας φίλος μου πριν λίγο ένα άρθρο από το «Κουλούρι». Για όσους δεν ξέρετε τι είναι το «Κουλούρι» που φαντάζομαι θα είναι αρκετοί από εσάς, το «Κουλούρι» είναι σαν το ελληνικό "The ?" που είναι μία αμερικάνικη, ένα αμερικάνικο website που είναι σαν εφημερίδα που δημοσιεύει σαρκαστικά νέα, ψεύτικα νέα που όμως κοροϊδεύουνε κάποια κατάσταση ή κάποιο πρόσωπο. Και το «Κουλούρι» ανέβασε για χτες, για τη μεγάλη βροχή που έγινε... Μία στιγμή να το διαβάσω ακριβώς όπως μου το έστειλε. Ο τίτλος του άρθρου είναι: «Συγκλονιστικό: Δεν σταμάτησε να παίζει μουσική μέχρι να βυθιστεί η ορχήστρα του λεωφορείου Α1». Μαριλένα: [2:41] Πολύ κακό. Δημήτρης: [2:42] Ναι, είναι μία φωτογραφία που έχει κάνει τον γύρο του διαδικτύου ενός λεωφορείου που έχει πραγματικά, το νερό έχει φτάσει μέχρι μισό μέτρο κάτω από την φωτεινή επιγραφή που γράφει τη διαδρομή, ας πούμε, και τον αριθμό του λεωφορείου. Οπότε σε κάποια σημεία η πλημμύρα χτες στην Αθήνα ήτανε πρωτοφανής θα έλεγα. Μαριλένα: [3:06] Νομίζω δεν το έχω ξαναζήσει. Ναι, κοίτα, μου φαίνεται λίγο περίεργο - συγγνώμη που σε διακόπτω - να λέω «Α, είμαι χαρούμενη γιατί...» κι έγινε αυτός ο χαμός αλλά ναι, ήτανε κάτι, δεν ξέρω, έτσι, πολύ μοναδικό και πολύ υπερβατικό μπορώ να πω αυτή η βροχή. Τέλος πάντων, επειδή δεν θα μιλήσουμε για την κλιματική αλλαγή, μη τους μπερδεύουμε. Γενικά, εγώ κρατάω ότι είμαι καλά. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΜε αφορμή τον πρόσφατο σεισμό στην Κρήτη ο οποίος ήταν πολύ κοντά στο χωριό της μαμάς της Μαριλένας, μιλάμε για αυτά τα φυσικά φαινόμενα γνώριμα σε όλους τους Έλληνες και για το πού βρίσκομασταν στον μεγάλο σεισμό της Αθήνας του 1999. Σημειώσεις εκπομπής (show notes) Σεισμός Αρκαλοχωρίου του 2021 (https://el.wikipedia.org/wiki/%CE%A3%CE%B5%CE%B9%CF%83%CE%BC%CF%8C%CF%82_%CF%84%CE%BF%CF%85_%CE%91%CF%81%CE%BA%CE%B1%CE%BB%CE%BF%CF%87%CF%89%CF%81%CE%AF%CE%BF%CF%85_(2021)) Easy Greek Podcast επεισόδιο 2: Σπίτια Σάντουιτς (https://www.easygreek.fm/2) Σεισμός 7/9/1999: Τα 15 δευτερόλεπτα που «πάγωσαν» τον χρόνο (άρθρο Καθημερινής) (https://www.kathimerini.gr/society/1041545/seismos-7-9-1999-ta-15-deyterolepta-poy-pagosan-ton-chrono/) Βιβλίο: Ανθρωπότητα (η βιβλιοκριτική του Δημήτρη (https://www.goodreads.com/review/show/3874176921?book_show_action=false&from_review_page=1) Απομαγνητοφώνηση Δημήτρης: [0:20] Γεια σας και καλώς ήρθατε σε άλλο ένα επεισόδιο του Easy Greek podcast, του podcast που σας μαθαίνει ελληνικά με αυθεντικούς διαλόγους. Είμαι ο Δημήτρης και σήμερα έχω την τιμή και τη χαρά να είμαι μαζί με την... Μαριλένα: [0:38] Μαριλένα. Δημήτρης: [0:39] Τα καταφέραμε. Μαριλένα: [0:40] Ναι. Καιρό έχουμε να κάνουμε μαζί. Δημήτρης: [0:42] Ναι καιρό, είχαμε αυτό το πρόβλημα με το στούντιο, μετά κάναμε με τον Δημήτρη ένα ποντκαστάκι και επιτέλους βρισκόμαστε ξανά. Μαριλένα: [0:52] Ναι, τι ωραία. Δημήτρης: [0:54] Θα έλεγα στα ραδιοκύματα αλλά δεν είναι ραδιοκύματα, είναι... Έχει, παίζει κάπου WiFi οπότε θα μπορούσε να το πεις ότι έχει κάτι ραδιοκύματα κάπου εκεί μέσα, κάπου εκεί μέσα. Θα το φανταζόσουνα ποτέ, Μαριλού, ότι θα φτάναμε το επεισόδιο 40; Μαριλένα: [1:10] Αυτό έβλεπα τώρα, έχεις γράψει «Μαριλένα 40 αστεράκι» και λέω: «Λες να 'χουμε φτάσει 40 επεισόδια;» Μπράβο μας. Δημήτρης: [1:18] Έχουμε φτάσει 40 επεισόδια και αυτό ήταν αφορμή για μένα να σκεφτώ ότι ο αριθμός 40 έχει μία παράξενη επαναληψιμότητα στην ελληνική κουλτούρα, τον βλέπουμε σχετικά συχνά δηλαδή. Σκέφτομαι τις Σαράντα Εκκλησίες, σκέφτομαι τους Άγιους Σαράντα, σκέφτομαι τους 45 Γιάννηδες - ή 45 μάστορες; - είναι αυτό που κοροϊδεύαμε (Γιάννηδες) στο επεισόδιο με τις παροιμίες. Μπράβο. Αλλά είναι και ένα άλλο με 40 μάστορες. Μαριλένα: [1:50] Δεν ξέρω, μη μου τα μπερδεύεις πάλι. Δημήτρης: [1:52] Ποιο είναι; (Σαράντα...) Έχουμε το ίντερνετ εδώ και μπορούμε να το τσεκάρουμε, αυτό είναι το ωραίο. 40 μάστορες. «45 μάστορες και 60 μαθητάδες.» Μαριλένα: [2:05] Α, αυτό είναι από ποίημα. Δημήτρης: [2:07] Το γεφύρι της Άρτας. Ε; Μαριλένα: [2:09] Ναι ρε, από λαϊκό ποίημα είναι. Δεν είναι παροιμία. Δημήτρης: [2:13] Ναι, οπότε κι εκεί βλέπουμε 45, εντάξει δεν είναι 40, είναι 45, αλλά κάπου το 40 υπάρχει και ξαναυπάρχει. Μαριλένα: [2:21] Ε, ναι, κι είναι και 40 μέρες στη λοχεία, οι 40 μέρες αφού πεθάνει ένας άνθρωπος που κάνουνε μνημόσυνο. Ναι, είναι σημαντικό το 40 για κάποιο λόγο. (Ναι) Εγώ θα 'μαι 40 σε τρεις μήνες. Δημήτρης: [2:34] Μέσα από την παράδοση και μέσα από τη θρησκεία θα έλεγα περισσότερο. Μαριλένα: [2:38] Θα 'ταν ενδιαφέρον να το ψάχναμε παραπάνω και να κάναμε ένα επεισόδιο γιατί δεν θα κάνουμε επεισόδιο για το 40. Δημήτρης: [2:45] Όχι, δεν θα κάνουμε επεισόδιο για το 40. Θα κάνουμε ένα επεισόδιο το οποίο έχει να κάνει με το γεφύρι της Άρτας, έτσι τώρα που το σκέφτομαι, που έπεφτε. Η ιστορία είναι το γεφύρι της Άρτας κάθε φορά που το χτίζανε γκρεμιζότανε και δεν είναι το μόνο πράγμα που γκρεμίζεται στην Ελλάδα από φυσικά φαινόμενα, ας πούμε. Αναφέρομαι στους σεισμούς. Ένα φυσικό φαινόμενο το οποίο... Εντάξει, η Ελλάδα δεν είναι στα τοπ των τοπ σε όλο τον κόσμο σχετικά με το πόσους σεισμούς έχουμε και πόσο διάσημη γεωλογικά ή σεισμικά είναι η χώρα μας. Σκέφτομαι κάτι Ιαπωνίες με κάτι τσουνάμια και κάτι... Εκεί στον Ειρηνικό, τέλος πάντων, οι χώρες που είναι εκεί στο Ring of Fire, το δαχτυλίδι της φωτιάς θα λέγαμε, που είναι στον Ειρηνικό με τα ηφαίστεια και τους σεισμούς και όλα αυτά. Ναι, δεν πιάνουμε τέτοιους σεισμούς, αλλά έχουμε ίσως ένα από τα πιο διάσημα ηφαίστεια στην ιστορία του κόσμου. Αναφέρομαι φυσικά στο ηφαίστειο της Σαντορίνης και αυτό το ηφαίστειο κατάφερε και εξάλειψε διάφορους πολιτισμούς στην αρχαιότητα, οπότε δεν είμαστε και αμελητέοι. Για την υπόλοιπη απομαγνητοφώνηση, γίνετε μέλη μας στο Patreon.\nΟ Δημήτρης μιλάει με τον Δημήτρη, τον καμεραμάν των πρόσφατων συνεντεύξεων δρόμων μας και ερασιτέχνη σκηνοθέτη, σχετικά με την τέχνη του κινηματογράφου - αγαπημένοι φωτογράφοι, σκηνοθέτες, ηθοποιοί και γενικότερη συζήτηση για τη δημιουργική διαδικασία του σινεμά και πόσες διαφορετικές καλλιτεχνικές ματιές φέρνει μαζί και παντρεύει μια κινηματογραφική παραγωγή. Σημειώσεις εκπομπής (show notes) Vimeo του Δημήτρη (https://vimeo.com/dimaspros) Βίντεο κλιπ we.own.the.sky - We Align σκηνοθετημένο από τον Δημήτρη Ασπρολούπο (https://www.youtube.com/watch?v=GCyeiIwxdVg) Making of του Άρχοντα των Δαχτυλιδιών (https://www.youtube.com/watch?v=MM2WX5s2y4k) Απομαγνητοφώνηση Δημήτρης Χ.: [0:20] Γεια σας και καλώς ήρθατε σε άλλο ένα επεισόδιο του Easy Greek podcast, του podcast που σας μαθαίνει ελληνικά με αυθεντικούς διαλόγους. Είμαι ο Δημήτρης και σήμερα έχω μαζί μου τον... (Δημήτρη) Καλά, Δημήτρη, δεν είναι φοβερό ότι είμαστε Δημήτρης και Δημήτρης; Δεν είναι πολύ αστείο; Δημήτρης Α.: [0:40] Ε ναι και μου φάνηκε εμένα πολύ αστείο και από την πρώτη στιγμή που αρχίσαμε να συνεργαζόμαστε. Δημήτρης Χ.: [0:46] Έχει πλάκα γιατί η πρώτη μου καμεραγούμαν στο Easy Greek λεγόταν επίσης Δήμητρα, αλλά τώρα έχω και σένα Δημήτρη. Ε δεν είναι τυχαίο. Παίζει να έχει να κάνει με τον ρόλο, με τη δουλειά αυτή. Συστήσου λίγο στο κοινό μας, Δημήτρη. Ποιος είσαι; Δημήτρης Α.: [1:06] Ναι. Γεια σας, είμαι ο Δημήτρης. Όπως σας είπε και ο Δημήτρης πιο πριν κάνουμε μαζί τα βίντεο του Easy Greek, εγώ κάνω κάμερα και βγαίνουμε στον κόσμο και έχει πολλή πλάκα που συστηνόμαστε ως «Είμαι Δημήτρης και είναι ο Δημήτρης». Το κάνουμε εδώ και δύο-τρεις μήνες αυτό και περνάμε πάρα πολύ ωραία στον έξω χώρο, στον δρόμο. Δημήτρης Χ.: [1:26] Ναι και κάθε φορά μετά το γύρισμα καθόμαστε και ανταλλάζουμε, μου δίνει ο Δημήτρης τα αρχεία απ' την κάμερα για να κάνω το μοντάζ και πίνουμε και καμιά μπύρα και τα λέμε πάρα πολύ ωραία, οπότε αποφασίσαμε να τα πούμε και μπροστά σε δύο μικρόφωνα στα στούντιό μας. Λοιπόν, Δημήτρη, θα 'χει πλάκα γιατί στην απομαγνητοφώνηση στο Patreon, που φυσικά όσοι μας ακούτε μπορείτε να πάτε και να γίνετε μέλη μας στο Patreon και να βρείτε απομαγνητοφωνήσεις για τα επεισόδιά μας άμα θέλετε να μελετάτε τι λέμε διαβάζοντας κιόλας, σας το συνιστώ άμα μαθαίνετε ελληνικά, θα 'χει πλάκα τότε γιατί θα 'ναι Δημήτρης και Δημήτρης. Μάλλον θα πρέπει να βάλουμε και τα επίθετά μας στην απομαγνητοφώνηση για να μας ξεχωρίζει ο κόσμος. Δημήτρης Α.: [2:15] Η αλήθεια είναι ότι θα μας ξεχωρίζει λίγο γιατί τη δικιά σου φωνή την έχει συνηθίσει οπότε κάπως... Δηλαδή λέγοντας εγώ «Δημήτρης» κάτι θα γίνεται, ίσως να είναι κάπως ξεχωριστό. Δημήτρης Χ.: [2:27] Πολύ σωστά αλλά αν μόνο διαβάζεις την απομαγνητοφώνηση δεν θα ξέρει ποιος Δημήτρης μιλάει κατά πάσα πιθανότητα. Δημήτρης Α.: [2:32] Σωστά, σωστά. Δημήτρης Χ.: [2:34] Εγώ αυτό σκέφτομαι. Τώρα δεν ξέρω πόσοι είναι αυτοί που διαβάζουνε μόνο και δεν μας ακούνε. Μπορεί κάποιοι να έχουνε προβλήματα ακοής ίσως, ποιος ξέρει. Ας πάμε στο θέμα που μας ενέπνευσε να μιλήσουμε σήμερα και αυτό το θέμα είναι ο κινηματογράφος, έτσι δεν είναι, Δημήτρη; Δημήτρης Α.: [2:52] Ναι, ναι. Είναι ένα από τα αγαπημένα μου θέματα ίσως το πιο αγαπημένο και για αυτό ήρθα δω να μιλήσουμε γι' αυτό. Δημήτρης Χ.: [2:59] Δεν είσαι ένας τυχαίος φίλος του κινηματογράφου, σινεφίλ όπως θα λέγαμε στα ελληνικά και σε άλλες γλώσσες, είσαι μάλιστα δημιουργός στον χώρο του κινηματογράφου. Πες μας λίγο γι' αυτό. Δημήτρης Α.: [3:10] Ναι, είμαι και δημιουργός. Τα τελευταία τρία χρόνια έχω ασχοληθεί με την δημιουργία ταινιών μικρού μήκους και βίντεο κλιπ, έχω γυρίσει δύο μικρού μήκους ταινίες και δύο βίντεο κλιπ, και γενικά η αγάπη μου για τον κινηματογράφο είναι κάτι το οποίο κάπως υπερβαίνει και την συνολική μου ύπαρξη θεωρώ γιατί ζω και αναπνέω για αυτό. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΜετά από οκτώ μήνες με τον μικρό Σταύρο, η Μαριλένα μιλάει για τους πρώτους μήνες της σαν μαμά και πώς η μητρότητα δεν είναι μόνο ροζ αλλά και κίτρινη, μπλε, άσπρη, μάυρη... Σημειώσεις εκπομπής (show notes) Babies - Δείτε το και με ελληνικούς υπότιτλους (https://www.netflix.com/Title/80117833) Επικοινωνήστε μαζί μας στο podcast παπάκι easy παύλα greek τελεία org. Απομαγνητοφώνηση Μαριλένα [0:21] Γεια σας φίλοι και φίλες του Easy Greek podcast. Είμαι η Μαριλένα και σήμερα για άλλη μία φορά θα είμαι μόνη μου, χωρίς δηλαδή τον Δημήτρη. Αυτό γιατί έχουμε ένα ζητηματάκι μικρό τεχνικό που σύντομα θα το λύσουμε. Ξαφνικά μείναμε με ένα και όχι με δύο στούντιο, αλλά εντάξει, δεν είναι κάτι πάρα πολύ δύσκολο να λυθεί, οπότε σύντομα θα είναι και ο Δημήτρης κοντά σας και ο Δημήτρης μαζί με μένα στα επόμενα, ευελπιστώ, podcast. [0:57] Σήμερα, λοιπόν, θα πάρω όλη την εκπομπή πάνω μου, όλο το podcast - συνηθίζω να λέω «εκπομπή» από τότε που έκανα ραδιόφωνο - και θα σας μιλήσω για το τι συμβαίνει στη ζωή μου τους τελευταίους... Πια, φτάσαμε πια στους οχτώ μήνες. Ο καιρός περνάει εντυπωσιακά γρήγορα από τη στιγμή που γίνεσαι γονιός, δεν καταλαβαίνεις πότε περνάει ο καιρός. Οπότε ναι, θα σας μιλήσω για το... Δεν θα πω το πώς βιώνει μία γυναίκα γιατί είναι πιο γενικό πεθαίνεις. Θα σας μιλήσω, λοιπόν, το πώς βιώνω εγώ τους τελευταίους οχτώ πια μήνες τη μητρότητα. Αν και μ' αρέσει να θίγω, έτσι, μεγάλα ζητήματα, μεγάλα θέματα, εγκυμοσύνη και πένθος και τώρα και μητρότητα. Μ' αρέσει, λοιπόν, να αγγίζω έτσι πιο ιδιαίτερα και μεγάλα θέματα. Αν θυμάστε καλά, είχα κάνει και ένα επεισόδιο μαζί βέβαια με τον Δημήτρη περί εγκυμοσύνης, ότι η εγκυμοσύνη δεν είναι ροζ ή καλύτερα είναι και ροζ και μιλώντας σήμερα για τη μητρότητα μπορώ να το ξεκινήσω από εκεί που το είχα αφήσει. [2:22] Και θα πω ότι ναι, και η μητρότητα δεν είναι μόνο ροζ. Είναι και ροζ και κίτρινο και μπλε και γαλάζιο και άσπρο, ενίοτε στα βαθιά σκοτάδια της λοχείας μπορεί να γίνει και μαύρο. Η μητρότητα, λοιπόν, έχει και αυτή όπως και πολλά άλλα πράγματα, έτσι, σημαντικά και δυνατά που συμβαίνουν στη ζωή μας πολλές πολλές αποχρώσεις. Για μένα, η πιο μεγάλη παγίδα... Δεν θυμάμαι αν το είχαμε συζητήσει την προηγούμενη φορά στην εγκυμοσύνη. Για μένα, η πιο μεγάλη παγίδα είναι αυτή η τοξικότητα της χαράς και η τοξικότητα της θετικότητας που περιμένεις να έχεις γιατί έτσι σου έχει δημιουργηθεί στο μυαλό από τους γύρω τριγύρω. Και περιμένεις ότι με το που δεις το μωρό θα λιποθυμήσεις από χαρά. [3:25] Η αλήθεια είναι ότι λιποθυμάς αλλά από πολλά συναισθήματα και από τις ορμόνες που χορεύουν εκείνη τη στιγμή και κάνουν τεράστιο μα πολύ μεγάλο πάρτι. Και στην αρχή όλο αυτό μπορεί να δημιουργήσει ενοχές. Θυμάμαι χαρακτηριστικά όταν μου φέρανε τον Σταύρο τα πρώτα δευτερόλεπτα και τον ακουμπήσαν επάνω μου δεν καταλάβαινα τίποτα, δεν θυμάμαι... Θυμάμαι ένα πράγμα θολωμένο από τα πολλά φάρμακα. Θυμάμαι πολύ έντονα και χαρακτηριστικά την ξαδέλφη μου να μου λέει: «Πω πω, δεν ήταν η πιο ευτυχισμένη στιγμή της ζωής σου;»\nΟ Δημήτρης και η Ιωάννα συζητάνε σχετικά με το ποια πράγματα που έχουν συναντήσει στα ταξίδια τους θα ήθελαν να υπάρχουν και στην Ελλάδα, από ανακύκλωση και συνήθειες συγκατοίκησης μέχρι δραστηριότητες σε πάρκα και δημόσιους χώρους αλλά και νυχτερινή ζώη. Σημειώσεις εκπομπής (show notes) Αναλογία πράσινου ανά κάτοικο σε Αθήνα και Θεσ/νίκη (http://kalyterizoi.gr/new/analogia-prasinoy-ana-katoiko-oyragos-i-athina) Εσύ πόσα πράγματα ξέρεις για την ανακύκλωση στους μπλε κάδους; (ΑΡΘΡΟ) (https://popaganda.gr/stories/anakiklosi/) Κάνθαρος, ανταποδοτική ανακύκλωση στον Πειραιά (https://www.e-kantharos.gr/) Follow Green από τον Δήμο Δράμας (https://followgreen.gr/drama) Κέντρο Πολιτισμού Ίδρυμα Σταύρος Νιάρχος (https://www.snfcc.org/) Άρθρο για τα παλιά κλαμπ της Αθήνας (https://menshouse.gr/retro/101367/3-000-atoma-kathe-vrady-to-protoporo-club-ton-90s-poy-egine-o-naos-tis-neolaias-pics) Πρόταση της εβδομάδας Δανειστική Συλλογής της Εθνικής Βιβλιοθήκης στο Ίδρυμα Σταύρος Νιάρχος (https://www.nlg.gr/collection/daneistiki-syllogi/) Ηλεκτρονικός κατάλογος δανειστικής συλλογής (https://catalogue.nlg.gr/) Απομαγνητοφώνηση Δημήτρης: [0:20] Γεια σας και καλώς ήρθατε στο Easy Greek podcast, στο podcast που σας μαθαίνει ελληνικά με αυθεντικούς διαλόγους. Είμαι ο Δημήτρης και... Ιωάννα: [0:31] Και είμαι η Ιωάννα. Δημήτρης: [0:33] Γεια σου Ιωάννα! Πόσο χαίρομαι που τα ξαναλέμε. Ιωάννα: [0:36] Καλησπέρα. Κι εγώ, μετά από λίγο καιρό. Δημήτρης: [0:40] Περνάνε οι βδομάδες και δεν το καταλαβαίνουμε. Σαν χτες μου φαίνεται που μιλάγαμε για τις Πανελλαδικές, αλλά δεν ήταν η τελευταία φορά που μιλήσαμε, έτσι δεν είναι; Περνάει ο καιρός και ξεχνάμε. Αχ! Γε... Γερνάμε. Ιωάννα: [0:52] Στα 26 μου γέρασα. Δημήτρης: [0:56] Εγώ είμαι... Είμαι πια στα 30. Πλέον επίσημα και boomer οπότε ναι. Δεν με έχει πει ευτυχώς ακόμα κανείς boomer αλλά το νιώθω. Ιωάννα: [1:08] Ε μόνο η Μαριλού. Δημήτρης: [1:10] Η Μαρι... Α, η Μαριλού με έχει πει boomer ως άλλη boomer. (Ναι) Πρόσφατα με την... με την 11η Σεπτεμβρίου, ξέρεις, που ήταν αυτό το «Α, έχουν περάσει 20 χρόνια απ' την 11η Σεπτεμβρίου» σκεφτόμουνα ότι πω πω, υπάρχουνε ενήλικες σήμερα που δεν είχανε γεννηθεί όταν έγινε η 11η Σεπτεμβρίου. (Ναι) Ήτανε μία διαπίστωση αυτό το ότι για ενήλικες εκεί έξω αυτό το συγκεκριμένο γεγονός αποτελεί ιστορία, γιατί ήτανε πριν από τη γέννησή τους. Ξέρεις, πώς είναι για μας, ξέρω γω, το... η πτώση του τείχους του Βερολίνου ή ξέρω γω το... ο πόλεμος στο Βιετνάμ; Ή ξέρω... Τέτοια, ξέρεις. Ιωάννα: [1:54] Αυτά που μας διηγούνται οι μεγάλοι. (Ναι, αυτά) Δημήτρης: [1:57] Ακριβώς. Ιωάννα: [1:59] Ναι, ακριβώς. Δημήτρης: [2:00] Σήμερα ήμασταν σε φάση τι να συζητήσουμε, τι να συζητήσουμε, σκεφτόμασταν από δω, σκεφτόμασταν από κει και πέταξες, Ιωάννα, μία πολύ ωραία ιδέα και αυτή ήταν να μιλήσουμε για τα πράγματα που θα θέλαμε να υπάρχουν στην Ελλάδα αλλά δεν υπάρχουν. Για πες μου για αυτό περισσότερα. Ιωάννα: [2:21] Και υπάρχουνε στο εξωτερικό. Δημήτρης: [2:23] Και υπάρχουν στο εξωτερικό, προφανώς. Γι' αυτό τα 'χουμε δει κάπου αλλού και δεν τα 'χουμε δει εδώ και ζηλεύουμε. Για πες μου κάποιο παράδειγμα. Ιωάννα: [2:33] Έτσι. Αρχικά νομίζω αυτή η ιδέα μού καλλιεργήθηκε όταν είχα πάρει δώρο από έναν πολύ καλό μου φίλο ένα τετραδιάκι όταν πήγα Erasmus στη Σουηδία με διάφορες ερωτήσεις και κατέγραφα διάφορα πράγματα. Και κάθε φορά που το ανοίγω αυτό το βιβλιαράκι-τετραδιάκι σκέφτομαι «πω αυτό υπάρχει εκεί και δεν υπάρχει εδώ». Ε... Οπότε ναι, ένα από τα πρώτα πράγματα που μου ήρθε στο μυαλό είναι τα ποδήλατα και οι ποδηλατόδρομοι και γενικά η κουλτούρα του ποδηλάτου, ότι παίρνω το ποδήλατό μου και πάω στο σχολείο, πάω στην αγορά, πάω στη δουλειά μου. Αυτό φανταστείτε σε ποια χώρα το είδα - για μάντεψε, Δημήτρη - πιο πολύ. Δημήτρης: [3:20] Νομίζω το είδες ε... στην... Προσπαθώ να σκεφτώ μία ορεινή χώρα, αλλά δεν μου βγαίνει το αστείο. Συγγνώμη. Στην Ελβετία προφανώς το είδες όπου όλοι κάνουν ποδήλατο πάνω... Ιωάννα: [3:36] Στην Ελβετία, ναι. Mountain biking στα χιόνια. (Ναι) Η αλήθεια είναι το είδα και στη Σουηδία που είναι ορεινή χώρα και έχω ποδηλατίσει και σε πάγο, εξαιρετική εμπειρία, αλλά νομίζω στην Ολλανδία φυσικά ήτανε πολύ πιο έντονο το φαινόμενο. Και εκεί μάλιστα έβλεπα και γονείς που πήγαιναν στη δουλειά τους και είχανε και τα τρία παιδιά τους πάνω στο ποδήλατο. Υπάρχουν και κάποια αστεία βίντεο σχετικά με αυτό. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).\nΟ Δημήτρης και η Μαριλένα συζητάνε για τις συνήθειες τους σχετικά με τη γυμναστική, και με αφορμή τη νέα ακαδημαϊκή-σχολική χρονιά, τι θα ήθελαν να κάνουν αρχής γεννομένης αυτόν τον Σεπτέμβριο για να γυμνάζονται περισσότερο! Σημειώσεις εκπομπής (show notes) Ποδηλατόδρομος Θησείο - Φάληρο (https://www.youtube.com/watch?v=l-Ti1k8TP0A) Yoga με τη Νεφέλη - Yoga Tara's Home (https://www.facebook.com/tarashomeyoga/) Άσκηση, το φυσικό αντικαταθλιπτικό (https://www.mednutrition.gr/portal/lifestyle/psyxologia/15007-askisi-to-fysiko-antikatathliptiko) Πρόταση της εβδομάδας Couch to 5k - C25k (http://www.c25k.com/) Απομαγνητοφώνηση Δημήτρης: [0:20] Γεια σας και καλώς ήρθατε στο Easy Greek podcast, το podcast που σας μαθαίνει ελληνικά με αυθεντικούς διαλόγους. Είμαι ο Δημήτρης. Μαριλένα: [0:30] Και είμαι η Μαριλένα. Δημήτρης: [0:32] Γεια σου, Μαριλού. (Γεια σου, Δημήτρη μου) Τα καταφέραμε επιτέλους. Σήμερα είναι μία από αυτές τις μέρες που όλα φαίνονται να πάνε στραβά. Μαριλένα: [0:42] Ναι αλλά εντάξει. Είναι και αυτό μέσα στο πρόγραμμα. Δημήτρης: [0:46] Είναι μέσα στη ζωή. Μαριλένα: [0:48] Ο Δημήτρης, παιδιά, είναι σε φάση τίποτα, τα παρατάω όλα και πάω στο βουνό. Δεν θέλω να κάνω τίποτα σήμερα. Δημήτρης: [0:54] Ναι και είναι η μέρα που πρέπει να κάνω τα πάντα, ίσως για αυτό. Μαριλένα: [1:00] Εντάξει. Όλα αυτά ξέρεις όμως ότι γίνονται για να κάνεις κάτι καλό που θέλεις μες στο Σαββατοκύριακο οπότε συμπιέζεται ο χρόνος και τώρα θα κάνουμε ένα πολύ ωραίο podcast, Δημήτρη ε; Δημήτρης: [1:13] Ναι, το θέμα μας για σήμερα... Λέγαμε για τι πράγμα να μιλήσουμε αυτή τη φορά; Και καθόμουνα χτες στην αυλή και παρατήρησα ότι έκανε κρύο. Θυμήθηκα ότι ήτανε Σεπτέμβριος και τα τελευταία χρόνια ο Σεπτέμβριος στην Αθήνα είναι σαν ένας μικρός Αύγουστος, δηλαδή κάνει ζέστη. Αλλά χτες δεν έκανε ζέστη, έκανε... είχε φθινοπωρινό καιρό και έλεγα: «Πω πω, είναι Σεπτέμβριος και έχει φθινοπωρινό καιρό. Φοβερό». Και μετά σκέφτηκα ο Σεπτέμβριος εδώ στην Ελλάδα, φαντάζομαι και σε άλλα μέρη του κόσμου, είναι ένα έναυσμα για να σκεφτόμαστε τι θέλουμε να κάνουμε διαφορετικό με τη νέα «σχολική» χρονιά. Σχολική χρονιά γιατί σχολική χρονιά είναι αυτή που ξεκινάει από τον Σεπτέμβριο και τελειώνει τον Ιούνιο και πολύς κόσμος αντιλαμβάνεται τον χρόνο κάπως έτσι, δεν είναι μόνο ο νέος χρόνος που ξεκινάει κάθε Ιανουάριο, είναι και ο Σεπτέμβριος κάτι τέτοιο. Και πολύ συχνά κάνουμε νέες δηλώσεις τον Σεπτέμβριο για τα πράγματα που θέλουμε να ξεκινήσουμε και συχνά αυτό έχει να κάνει με τη γυμναστική. [2:29] Και εγώ κι η Μαριλένα θέλουμε να έχουμε τη γυμναστική περισσότερο στη ζωή μας και σκέφτηκα μετά από όλο αυτό, όλη αυτή την αλυσίδα δικαιολόγησης φτάνω μέχρι το θέμα του σημερινού μας podcast που είναι η γυμναστική. Μαριλού, ποια είναι η σχέση σου με τη γυμναστική; Μαριλένα: [2:48] Καταρχήν, να σου πω ότι αν ακούσουν το podcast οι φίλοι μου και με ακούσουν να μιλάω για γυμναστική, απλά θα γελάσουνε. Ε... Κοίτα. Η σχέση μου με τη γυμναστική πριν να σε γνωρίσω ήτανε πραγματικά ανύπαρκτη, Δημήτρη. Δεν έκανα τίποτα. Δεν... Δεν υπήρχε στην οικογένειά μου, δεν υπήρχε στο φιλικό μου περιβάλλον, κανένας φίλος μου δεν πήγαινε γυμναστήριο, δεν έκανε γιόγκα, το Pilates ήτανε άγνωστη λέξη για εμάς. Η αλήθεια είναι ότι όχι, πριν να σε γνωρίσω, λίγα χρόνια πριν μπήκα στη διαδικασία να κάνω Pilates, γιατί είχα ένα θέμα με τη μέση μου και με πόναγε πάρα πολύ και τυχαία ήρθε μία κοπέλα στο γραφείο που δούλευα και της το είπα, βασικά με είδε που δεν μπορούσα να σηκωθώ. «Α», μου λέει, «σου έχω το καλύτερο φάρμακο για τη μέση, αυτό είναι το Pilates». Οπότε ανταλλάξαμε τηλέφωνα, έκτοτε γίναμε πολύ καλές φίλες και για δύο σχεδόν χρόνια μία φορά την εβδομάδα έκανα Pilates με τη Βανέσα και τον Κυριάκο και ήταν πραγματικά το καλύτερο δώρο που μπορούσα να κάνω στον εαυτό μου, και σωματικά και ψυχικά με βοήθησε πάρα πολύ το Pilates. Οπότε ουσιαστικά... [4:10] Η σχέση μου με τη γυμναστική, ουσιαστικά όμως, ξεκίνησε πριν πολύ λίγα χρόνια, πριν εφτά χρόνια περίπου. Έχω και μία αστεία ιστορία για τη σχέση μου με τη γυμναστική, αλλά δεν θα την πω τώρα για να κρατήσουμε το κοινό σε αγωνία. Πες μου κι εσύ αν αθλείσαι, πόσο αθλείσαι και η αστεία ιστορία λίγο πιο μετά. Για την υπόλοιπη απομαγνητοφώνηση, γίνετε μέλη μας στο Patreon (https://www.patreon.com/easygreek).


Έπαυλη Μαρόκκου – CAN Studio\nΑρχιτεκτονική μελέτη : Λάμπρος Αντάρας, Ελένη Κομπατσιάρη, Χρυσούλα Φωτσιτζή, Σοφία Χατζηγεωργίου\nΤο έργο αφορά στην επανάχρηση διατηρητέου κτιρίου, χαρακτηρισμένου ως έργου τέχνης, ως χώρος εστίασης.\nΤο κτίριο, η κατασκευή του οποίου χρονολογείται κοντά στο 1906, αποτέλεσε κατοικία για το μεγαλύτερο μέρος της ιστορίας του. Και οι τρεις του όροφοι ακολουθούν την ίδια τυπολογία, του κεντρικού ορθογώνιου χώρου γύρω από τον οποίο τοποθετούνται τα υπόλοιπα δωμάτια. Τα ψηλοτάβανα δωμάτια με τις οδοντωτές ταινίες και τις κορνίζες στα μεγάλα ανοίγματα είναι μορφολογικά στοιχεία του ισογείου και του ορόφου. Το υπόγειο διαφοροποιείται χαρακτηριστικά από τους υπόλοιπους ορόφους λόγω των τοιχοποιιών από λιθοδομή, των σχιστόπλακων στα δάπεδα και την εμφανή ξύλινη οροφή, ενώ τα δωμάτια είναι αισθητά μικρότερα και πιο χαμηλοτάβανα.\nΗ ανάδειξη των μορφολογικών και δομικών στοιχείων του κτιρίου αλλά και ο λειτουργικός σχεδιασμός του χώρου για τις ανάγκες της καινούρια του χρήσης ήταν οι βασικοί άξονες του σχεδιασμού.\nΣτο ισόγειο, οι αρχιτεκτονικές επεμβάσεις έχουν στόχο στην αναδημιουργία της ατμόσφαιρας από τα εσωτερικά των πολυτελών εξοχικών κατοικιών που βρίσκονταν στην ευρύτερη συνοικία, με σύγχρονο αρχιτεκτονικό λεξιλόγιο. Η κουζίνα τοποθετείται στο ισόγειο, ώστε να είναι σε στρατηγικό σημείο όσον αφορά τη λειτουργία του μαγαζιού. Με σκοπό να διατηρηθεί πλήρως η αντίληψη της τυπολογίας της κάτοψης από τον επισκέπτη, η κουζίνα παρέμεινε “ανοιχτή” με ανεμπόδιστη οπτική επαφή με το μπαρ και με χρήση γυαλιού στις θύρες. Ο εξοπλισμός που σχεδιάστηκε συμβάλει στην ανάδειξη των διακοσμητικών αλλά και δομικών στοιχείων ·τα μεγάλα, μακρόστενα τραπέζια με τα κρεμαστά φωτιστικά στον κεντρικό χώρο τονίζουν την γραμμικότητά του , η σταθερή επίπλωση σχεδιάζεται με τρόπο ώστε να πλαισιώνει τις διακοσμητικές κορνίζες.\nΗ κατάβαση στο επίπεδο του υπογείου γίνεται από καινούρια μεταλλική κλίμακα με γυάλινα πατήματα συμβάλλοντας στην αποτελεσματικότερη λειτουργική αλλά και οπτική σύνδεση των δύο ορόφων. Με σκοπό να αναδειχθεί η μυσταγωγική ατμόσφαιρα κελαριού που δημιουργούν η πέτρα και το ξύλο, οι αρχιτεκτονικές επεμβάσεις στον χώρο είναι λιτές. Έτσι επιλέγεται κατά κύριο λόγο η χρήση ανοιχτόχρωμου ξύλου στα έπιπλα, ο κρυφός φωτισμός και οι γεωμετρικές μεταλλικές κατασκευές. Στον κεντρικό χώρο, σε μία γραμμική φωτιστική εγκατάσταση τοποθετείται η μεγάλη ποικιλία κρασιών.\nΟ αύλειος χώρος του κτιρίου αποκαθίσταται δημιουργώντας δυο αστικές αυλές, εκατέρωθεν του κτιρίου, με διαφορετικές ποιότητες καθιστικών χώρων, υλικά, χρώματα και φυτεύσεις. Η αυλή στην πρόσοψη του κτιρίου είναι πιο εξωστρεφής με ανοιχτόχρωμα μεταλλικά έπιπλα ενώ η πίσω αυλή είναι περισσότερο κλειστή και εσωστρεφής με μεγάλα ξύλινα τραπέζια και πάγκους που χωρίζονται με παρτέρια πυκνής φύτευσης και γιρλάντες φωτισμού που δημιουργούν γιορτινή ατμόσφαιρα.\nΟ εξωτερικός φωτισμός του κτιρίου είναι ήπιος μέσω διακριτικών φωτιστικών σωμάτων ώστε να προβληθούν όλα τα ιδιαίτερα αρχιτεκτονικά στοιχεία των όψεων του χωρίς να δημιουργείται φωτορύπανση.\nΣΥΝΔΕΣΗ με μελετη αποκαταστασησ\nπροηγούμενοΑποκατάσταση διατηρητέου κτιρίου στη Συνοικία των Εξοχών\nεπόμενοΜονοκατοικία στην Πορταριά Χαλκιδικής


Riverleaf Inn Mission Valley από 89€. Μοτέλ σε Σαν Ντιέγκο - KAYAK\n2484 Hotel Circle Place, Σαν Ντιέγκο, CA 92108, Ηνωμένες Πολιτείες\nΣχετικά με την τοποθεσία Riverleaf Inn Mission Valley\nΑυτό το κατάλυμα (Riverleaf Inn Mission Valley, Μίσιον Βάλεϊ, Σαν Ντιέγκο) απέχει 4 λεπτά με τα πόδια από: Ξενοδοχείο Circle και 5 λεπτά με το αμάξι από: Εμπορικό Κέντρο Φάσιον Βάλεϊ Μολ. Στις σημαντικές παροχές περιλαμβάνονται ένα επιχειρηματικό κέντρο, ρεσεψιόν όλο το 24ωρο και αποθήκευση αποσκευών. Θέλετε να οργανώσετε μια εκδήλωση σε αυτήν την πόλη (Σαν Ντιέγκο); Αυτό το μοτέλ διαθέτει χώρο που είναι 56 τετραγωνικά μέτρα και περιλαμβάνει συνεδριακούς χώρους και αίθουσα συνεδριάσεων. Στους χώρους μας θα βρείτε δωρεάν στάθμευση χωρίς παρκαδόρο.\nΦωτογραφίες από το Riverleaf Inn Mission Valley\nΔιαθέσιμα δωμάτια στο Riverleaf Inn Mission Valley\nStandard Rooms(81€ - 147€)\nQueen Rooms(60€ - 183€)\nDeluxe Rooms(59€ - 131€)\nΠαροχές στο Riverleaf Inn Mission Valley\nΚριτικές για το Riverleaf Inn Mission Valley\nΟκΒάσει 3.324 κριτικών από επαληθευμένους επισκέπτες\nChris, Μαρ 2017\nΜειονεκτήματα:Το δωμάτιο ήταν βρώμικο, καταπονημένο συνολικά.\nΠλεονεκτήματα:Κοντά στο San Diego river διατήρηση\nΠλεονεκτήματα:Ο χώρος στάθμευσης ήταν ασφαλισμένο το οποίο είναι υπέροχο.\nΜειονεκτήματα:Δεν μου άρεσε το ότι υπήρχε μόνο ένας ανελκυστήρας\nOld Town San Diego State Historic Park1 χλμ\nSeaWorld San Diego3.4 χλμ\nMission Bay Park3.7 χλμ\nRiverleaf Inn Mission Valley: Συχνές ερωτήσεις\nΠού βρίσκεται το Riverleaf Inn Mission Valley;\nΤο Riverleaf Inn Mission Valley βρίσκεται στη διεύθυνση 2484 Hotel Circle Place, περιοχή Mission Valley West, 5,9 χλμ. από το κέντρο της πόλης Σαν Ντιέγκο. Το κοντινότερο αξιοθέατο στο Riverleaf Inn Mission Valley είναι: Old Town San Diego State Historic Park.\nΠότε είναι το check-in και το check-out στο Riverleaf Inn Mission Valley;\nΣτο Riverleaf Inn Mission Valley, το check-in γίνεται στις 15:30 και το check-out στις 11:00.\nΠροσφέρει το Riverleaf Inn Mission Valley δωρεάν Wi-Fi;\nΝαι, το Riverleaf Inn Mission Valley προσφέρει δωρεάν Wi-Fi.\nΠροσφέρει το Riverleaf Inn Mission Valley δωρεάν πάρκινγκ;\nΝαι, το Riverleaf Inn Mission Valley προσφέρει δωρεάν πάρκινγκ.\nΠόσο απέχει το Riverleaf Inn Mission Valley από το αεροδρόμιο;\nΤο Riverleaf Inn Mission Valley απέχει 3,3 χλμ. από το Σαν Ντιέγκο San Diego. Το Riverleaf Inn Mission Valley απέχει 31,7 χλμ. από το Τιχουάνα Rodriguez.\nΜπορώ να φέρω το κατοικίδιό μου στο Riverleaf Inn Mission Valley;\nΝαι, το Riverleaf Inn Mission Valley δέχεται κατοικίδια.\nΈχει πισίνα το Riverleaf Inn Mission Valley;\nΝαι, το Riverleaf Inn Mission Valley έχει πισίνα.\nComfort Inn and Suites San Diego - Zoo SeaWorld Area6.3 Καλό (2.389 κριτικές)0,06 χλμΕξωτερική πισίνα, Εστιατόριο, Υπηρεσία δωματίου+123€\nMotel 6 San Diego, Ca - Hotel Circle - Mission Valley6.4 Καλό (1.125 κριτικές)0,29 χλμΕξωτερική πισίνα, Καφετιέρα, Δωρεάν πάρκινγκ+90€\nSan Diego enjoy the View! Bring one, bring All! Fun for everybody!0,29 χλμΕξωτερική πισίνα, Δωρεάν Wi-Fi, Καφετιέρα+272€\nView of the Greens - Mission Valley, San Diego9.4 Εξαιρετικό (7 κριτικές)0,36 χλμΜόνο για ενήλικες, πισίνα, Κουζίνα+123€\n13% φθηνότεροLuxury Stay By Sb Suites9 Εξαιρετικό (2 κριτικές)0,85 χλμΚουζίνα+78€\n8% φθηνότεροEz 8 Motel Old Town5.8 Οκ (2.396 κριτικές)1,19 χλμΕξωτερική πισίνα, Υπηρεσία δωματίου, Δωρεάν πάρκινγκ+82€\n5% φθηνότεροHoward Johnson by Wyndham San Diego Hotel Circle6.4 Καλό (2.020 κριτικές)1,02 χλμΕξωτερική πισίνα, Υπηρεσία δωματίου, Δωρεάν Wi-Fi+85€\nAdorable 1 Bd Cottage, Heart Of Old Town-- We Love Pets! Insta @oldtownvacay10 Εξαιρετικό (20 κριτικές)1,13 χλμΚουζίνα, Γήπεδο μπάσκετ, wifi+181€\nGorgeous 3 Br/3ba Cape Cod In The Heart Of San Diego - Long Term Rates Available10 Εξαιρετικό (20 κριτικές)0,75 χλμΚουζίνα, wifi, ταράτσα/βεράντα+489€\nOld Town experience! Stylish home + parking!10 Εξαιρετικό (8 κριτικές)1,15 χλμΚουζίνα, Βεράντα, με κλιματισμό+378€\nGatsby Opulance in Old Town10 Εξαιρετικό (2 κριτικές)1,02 χλμΜόνο για ενήλικες, Καφετιέρα+140€\nΑναζητήστε εκπτώσεις για το Riverleaf Inn Mission Valley στο Σαν Ντιέγκο με την KAYAK. Αναζητήστε τη φθηνότερη προσφορά ξενοδοχείου για το Riverleaf Inn Mission Valley στο Σαν Ντιέγκο. Η KAYAK ψάχνει σε εκατοντάδες ταξιδιωτικές ιστοσελίδες για να σας βοηθήσει να βρείτε και να κάνετε κράτηση στο Riverleaf Inn Mission Valley με την προσφορά που σας ταιριάζει καλύτερα. από 89€/βράδυ (οι πιο πρόσφατες τιμές για το ξενοδοχείο).


Θέλει Μαρσέιγ ο Αμαλφιτανό | Onsports.gr\nhome ΠοδόσφαιροΕυρώπηΓαλλία Θέλει Μαρσέιγ ο Αμαλφιτανό Κοινοποιήστε\nΘέλει Μαρσέιγ ο Αμαλφιτανό Συντάκτης: Onsports Team\nΔημοσίευση: Σάββατο, 04 Ιουνίου 2011 10.26\nΝα φορέσει τη φανέλα της Μαρσέιγ, επιθυμεί ο Μόργκαν Αμαλφιτανό.\tΩστόσο, περιμένει την κίνηση των διοικούντων την ομάδα της Μασσαλίας, καθώς το συμβόλαιο του παίκτη με τη Λοριάν, λήγει το επόμενο καλοκαίρι. «Το συμβόλαιό μου με την Λοριάν λήγει στο τέλος της επόμενης αγωνιστικής σεζόν και σε έξι μήνες μπορώ να διαπραγματευτώ το μέλλον μου», τόνισε αρχικά ο Γάλλος άσος και συνέχισε: «Πάντα σκέφτομαι πολύ σοβαρά ό,τι έχει σχέση με την καριέρα μου.\nΗ Μαρσέιγ είναι μια αρκετά ενδιαφέρουσα προοπτική. Είναι η μεγαλύτερη ομάδα στη Γαλλίας. Εάν αποφασίσω να μείνω στο γαλλικό πρωτάθλημα η Μαρσέιγ θα ήταν η ομάδα που θα ήθελα να παίξω. Είναι μια ομάδα που μου ταιριάζει. Αγαπώ τη φανέλα της».\tΚατηγορία: Γαλλία


E F E N P R E S S - ΗΛΕΚΤΡΟΝΙΚΗ ΕΦΗΜΕΡΙΔΑ: Στη Βουλή το “αμαρτωλό κύκλωμα” εξουσία-Μίντια-δημοσκοπήσεις\nΣτη Βουλή το “αμαρτωλό κύκλωμα” εξουσία-Μίντια-δημοσκοπήσεις\nΜε την πρότασή του για σύσταση Εξεταστικής Επιτροπής για τις “λίστες Πέτσα” και τις “στημένες δημοσκοπήσεις”, που έγινε δεκτή από το σύνολο της αντιπολίτευσης, ο ΣΥΡΙΖΑ χτύπησε ένα νευραλγικό τομέα της λειτουργίας της δημοκρατίας και του πολιτικού συστήματος. Η ευθυγράμμιση και της υπόλοιπης αντιπολίτευσης προσδίδει αξιοπιστία στις αιτιάσεις της Κουμουνδούρου για υποψίες, τουλάχιστον, περί «χειραγώγησης της κοινής γνώμης».\nΦυσικά τα άλλα κόμματα έχουν τους δικούς τους λόγους που συμπυκνώνονται στο ότι οι μεγάλες διαφορές υπέρ της ΝΔ εκ των πραγμάτων μειώνουν και τα δικά τους ποσοστά. Εφόσον, λοιπόν, προχωρήσει η Εξεταστική τότε η ΝΔ θα αναγκαστεί στην Βουλή να απολογηθεί για τις δύο λίστες Πέτσα και το πώς διατέθηκαν τα περίπου 42 εκατομμύρια ευρώ στα Μέσα Ενημέρωσης.\nΣτις εργασίες της Επιτροπής θα πρέπει να διερευνηθούν οι αιτιάσεις «για λίστες με αναθέσεις του δημοσίου προς δημοσκοπικές εταιρείες ή έμμεσες χρηματοδοτήσεις δημοσιογράφων ή ακόμη και συμβάσεις με ειδικούς του πολιτικού μάρκετινγκ εντός και εκτός χώρας», κατά τρόπο που να μην μείνουν σκιές. Η διερεύνηση που ζητά ο ΣΥΡΙΖΑ και τα υπόλοιπα κόμματα της αντιπολίτευσης είναι θέμα θεσμικής λειτουργίας της Δημοκρατίας. Φυσικά η Εξεταστική δεν αποκλείει την παρέμβαση της Δικαιοσύνης, εφόσον προκύψουν στοιχεία.\nΗ Ελλάδα είναι η μόνη χώρα που οι καταγγελίες που κατά καιρούς βλέπουν το φως της δημοσιότητας μένουν αδιερεύνητες. Είναι δε έντονη η αντίθεση με τα όσα συμβαίνουν σε άλλες χώρες, όπως πχ στην Αυστρία, όπου ένας Καγκελλάριος έπεσε από την διερεύνηση των δικαστικών αρχών, ή στην Γαλλία, όπου ένας πρώην πρόεδρος κυκλοφορεί με βραχιολάκι στο πόδι, ή ακόμη και στο Ισραήλ, όπου είναι υπό διερεύνηση ο επί πολλά χρόνια ισχυρότερος πολιτικός της χώρας.\nΘα είναι θετικό εάν η Εξεταστική δώσει έναυσμα για να σπάσει η ομερτά και το ακαταδίωκτο του πολιτικού συστήματος. Στο επίκεντρο βέβαια θα βρεθούν οι δημοσκοπικές εταιρείες οι οποίες θα διερευνηθούν για το αν οι θηριώδεις διαφορές που δίνουν υπέρ της κυβέρνησης και του Κυριάκου Μητσοτάκη είναι πραγματικές, ή αν συνδέονται με τις σχέσεις που έχουν με το κυβερνών κόμμα. Οι εταιρείες δημοσκοπήσεων οφείλουν να αντανακλούν την κοινή γνώμη και όχι να την κατευθύνουν, μέσα από αυτοεκπληρούμενες έρευνες-προφητείες.\nΠέραν αυτών η Κουμουνδούρου αναδεικνύει ότι ο Αλέξης Τσίπρας εμφανίζεται σαν ηγέτης της αντιπολίτευσης και για πρώτη φορά σπάει το αντι-ΣΥΡΙΖΑ μέτωπο, αν και ίσως λίγο βιαστικά προεξοφλεί στο εξής την συγκρότηση «αντιμητσοτακικού μετώπου». Θεωρεί ακόμη, άσχετα από τις κοινοβουλευτικούς συσχετισμούς, ότι το επιχείρημα για την χειραγώγηση του Τύπου και της ενημέρωσης από την κυβέρνηση, βρίσκει αποδοχή στην κοινή γνώμη.\nΗ ΝΔ αντέδρασε σπασμωδικά στην πρωτοβουλία του ΣΥΡΙΖΑ. Άφησε να εκδηλωθούν πρώτα τα υπόλοιπα κόμματα της αντιπολίτευσης, εκτιμώντας ότι η πρόταση της Κουμουνδούρου δεν θα συγκεντρώσει τις απαραίτητες 120 ψήφους και έτσι θα απαξιωθεί. Στην συνέχεια όμως και αφού προέκυψε η απαραίτητη συμφωνία, προτίθεται να γενικεύσει την έρευνα και στα χρόνια του ΣΥΡΙΖΑ, δημιουργώντας υποψίες ότι, αφού δεν μπορεί να αποφύγει την διερεύνηση επιχειρεί συμψηφισμό.\nΉδη το γραφείο Τύπου της ΝΔ έχει δώσει στην δημοσιότητα παλαιότερα δημοσιεύματα από φιλικές στον ΣΥΡΙΖΑ εφημερίδες που εμφάνιζαν πριν τις εκλογές διαφορές στο όριο του στατιστικού λάθους, όταν τελικά κινήθηκε στις οκτώ ποσοστιαίες μονάδες. Φυσικά η υπόθεση Καλογρίτσα με τα βοσκοτόπια και οι παλαιότερες υποθέσεις που εμπλέκαν τον Νίκο Παππά, επίσης διακινούνται από την Πειραιώς.\nΟ ΣΥΡΙΖΑ επιχειρεί να “ρεφάρει” από την Συμφωνία με την Γαλλία, στρέφοντας την προσοχή της κοινής γνώμης στην θεσμική λειτουργία της Δημοκρατίας. Παράλληλα επιχειρεί να αναδείξει το κομβικό σημείο της κυκλοφορίας του πολιτικού χρήματος. Όπως και η άρνηση του να στηρίξει την Συμφωνία με την Γαλλία, η κίνηση αυτή εντάσσεται στη στρατηγική του Τσίπρα που περιγράφεται ως «καμία συναίνεση στο εξής στον Κυριάκο Μητσοτάκη».


Πρόστιμα - φωτιά για ανασφάλιστα ΙΧ: Αλαλούμ από τα λάθος ειδοποιητήρια\nΕφορία TAXIS Ανεξάρτητη Αρχή Δημόσιων Εσόδων\n18/06/2017, 09:51 263\nΕίναι ασφαλισμένο το αυτοκίνητό σας; - Δείτε το εύκολα εδώ\nΤι πρέπει να κάνουν άμεσα οι ιδιοκτήτες των οχημάτων για να μη χάσουν ακόμα και την άδεια κυκλοφορίας - Βάζουν την ΕΛ.ΑΣ. στην είσπραξη των παραβόλων\nΑντί να πείτε ότι έπρεπε να γίνει πέρυσι το κυνήγι αμολάτε πρόστιμα φωτιά... Τι ακριβώς θέλετε,να κυκλοφορούν ανασφάλιστα οχήματα που προκαλούν από ενοχλήσεις έως τραγωδίες;\nΜπορεί κάποιος να μου πει αν κάποιος πλήρωσε καινούργια μηχανή, του εκδοσε άδεια κυκλοφορίας και σήμα τελών κυκλοφορίας ή αντιπροσωπεία στις 6/6 και το παρέλαβε 2 ημέρες αργότερα λογο επαρχίας ασφαλισμένο στις 8/6.Μπορει ο φωστήρας του υπουργείου να μας πει αφου δεν έχουμε κάνει παράβαση γιατί να πληρώσουμε 250. Τι έχουν προβλέψει για τις άδειες που εκδόθηκαν 6/6? Μιλάνε για ακινητοποιημένα, για καινούργια δεν μιλάει κανείς.\nΜε την παραλαβή των πινακίδων πρέπει να ασφαλιστεί και η μηχανή.\nΌπου κάνανε λάθος και στείλανε ειδιποιητήριο σε άνθρωπο που το αυτοκινητό του είναι ασφαλισμένο ή δεν το κατέχει πιά ή παρέδωσε πινακίδες, να τον αποζημιώσουν οι ξεφτιλισμένοι που γίνανε τσανάκια των ασφαλιτικών εταιρειών. Η ξεφτίλα σε όλο της το μεγαλείο να τρέχει κάποιος που δεν ευθύνεται στην εφορία ή στο υπυργείο ή οπουδήποτε αλλού.\nΑυτοί γίνανε τσανάκια των ασφαλιστικώ εταιρειών εντάξει, εσύ που δεν πληρώνεις και φορτώνεις στος άλλους τα δικά σου χρέη με ποιόν έγινε τσανάκι; Αλλά ξέχασα, για όλα φταίνε οι άλλοι, εμείς να περνάμε καλά ...\nΚατσαπλιαδες αυτό θα είναι το τέλος σας....1.500.000 εκατομμύριο κόσμος,, δώστε μια παράταση να καταθέσουμε η να ασφαλίσουμε τα σαραβαλα που οι περισσότεροι δεν τα κυκλοφορούσαμε καν...για το αν κάποιος έβγαζε στο δρόμο ανασφαλιστο υπάρχει η αστυνομία να των βρει εγώ δεν το κυκλοφορω το κωλομηχανακι το χειμώνα ρε ξεφτιλες γιατί στο χωριό που το έχω ρίχνει μισό μέτρο χιονι,, το καλοκαίρι το ασφαλίζω που το κυκλοφορω....ξεφτιλες ούτε των δικό σας δεν θα βρίσκεται στην κάλπη....απατεώνες του κερατα.....\nσιγά καλέ, θα σκίσεις το καλτσόν\n250 ΕΥΡΩ πρόστιμο, διότι ήταν ανασφάλιστη η μηχανή που βρίσκεται απο την αρχή της χρονιάς στο συνεργείο και δεν την κυκλοφορώ. Εδώ υπάρχει κάτι παράδοξο. Τιμωρούμαστε διότι θα μπορούσαμε να έχουμε διαπράξει το αδίκημα να οδηγούμε με ανασφάλιστο όχημα. Όχι γιατί πράγματι το διαπράξαμε. Αυτό είναι τουλάχιστον τραβηγμένο από τα μαλλιά και δεν έχει καμία σχέση με την αντιμετώπιση του προβλήματος. Η αδυναμία του κράτους να ελέγξει παραβατική συμπεριφορά στην κυκλοφορία δεν μπορεί να αποτελεί δικαιολογία για απαράδεκτο πρόστιμο σε όλους, όσους -εφ' όσον δεν συνδέεται το τέλος κυκλοφορίας με την ασφάλεια- έχουν πληρώσει το ένα από τα δύο, αλλά δεν κυκλοφορούν. Ας μη δίνεται άδεια κυκλοφορίας άν το όχημα είναι ανασφάλιστο, αλλά όχι να πληρώνουμε και πρόστιμο επειδή αντί να παραδώσουμε τις πινακίδες πληρώσαμε τα τέλη κυκλοφορίας και μάλιστα εγκαίρως για να μη διπλασιαστούν και το έχουμε ακινητοποιημένο με σκοπό να το ασφαλίσουμε όταν θα το χρειαστούμε. Ουσιαστικά τιμωρούμαστε που πληρώσαμε τέλη κυκλοφορίας !\nΑΠΟ ΤΟΥΣ 10 ΟΙ 6 ΕΙΝΑΙ ΚΟΥΤΟΠΟΝΗΡΟΙ ΕΛΛΗΝΑΡΑΔΕΣ ΠΟΥ ΔΕ ΠΛΗΡΩΝΟΥΝ ΣΥΣΤΗΜΑΤΙΚΑ ΣΤΑ ΠΑΝΤΑ,ΚΑΛΑ ΤΟΥΣ ΚΑΝΕΙ ΚΑΙ ΛΙΓΑ ΤΟΥΣ ΒΑΖΟΥΝ.\nΓια να καταθέσεις πινακίδες όπως λέτε πρέπει να έχεις ιδιωτικό πάρκινγκ αλλιώς στο μαζεύει ο Δήμος, στα δικαιολογιτικά για κατάθεση πινακίδων περιλαμβάνεται υπεύθυνη δήλωση οτι διαθέτεις χώρο...Με ατομική μου ευθύνη και γνωρίζοντας τις κυρώσεις (3), που προβλέπονται από της διατάξεις της παρ. 6 του άρθρου 22 του Ν. 1599/1986, δηλώνω ότι: το όχημα με αρ. κυκλοφορίας . βρίσκεται σταθμευμένο σε ιδιωτικό χώρο στον Δήμο .. στην οδό .. αρ. .. Τ.Κ .., ο οποίος αποτελεί ιδιοκτησία του με αρ. Α.Τ. , αρχή έκδοσης και ημ/νια έκδοσης (3) Όποιος εν γνώσει του δηλώνει ψευδή γεγονότα ή αρνείται ή αποκρύπτει τα αληθινά με έγγραφη υπεύθυνη δήλωση του άρθρου 8 τιμωρείται με φυλάκιση τουλάχιστον τριών μηνών. Εάν ο υπαίτιος αυτών των πράξεων σκόπευε να προσπορίσει στον εαυτόν του ή σε άλλον περιουσιακό όφελος βλάπτοντας τρίτον ή σκόπευε να βλάψει άλλον, τιμωρείται με κάθειρξη μέχρι 10 ετών. ΧΑΧΑΧΑΧΑΧΑ ΚΑΝΕΙΣ ΔΕ ΓΛΥΤΩΝΕΙ. ΠΡΩΤΗ ΦΟΡΑ ΑΡΙΣΤΕΡΑ\nΕκληματίες όλοι όσοι δεν είχαν ασφαλισμένο το αυτοκίνητο και η αστυνομία στο σπίτι, ακόμα και αυτοί που βρέθηκαν ανασφάλιστοι τη συγκεκριμένη ημέρα που έγινε η διασταύρωση επειδή δε πληρώθηκαν, επειδή γενικα δεν είχαν τα λεφτά τη συγκεκριμένη ημέρα και έμειναν για λίγο ανασφάλιστοι, αλλα αθώος ο Σταθάκης για το ένα εκατομμυριάκη που ξέχασε στο Πόθεν Έσχες.\nΔεν είσαι ψαγμένος\nκουτοπόνηρος είσαι, πλήρωσε κανονικά πονηρέ.\nΔεν μπορείς Αλέξη σου ειναι όλα δύσκολα\nΒάλανε οι κομμουνιστές τις ιδιωτικές εταιρείες να βάλουν πρόστιμα στον λαό. Βρέ πολιτικέ ντενεκέ ξεγάνωτε Αλέξη σε πιο κομμουνιστικό μανιφέστο το διάβασες αυτό. Τους κοπρίτες τους υπαλλήλους γιατι τους εχει το κράτος ; Εκεί υπάρχουν και αστέρια, εκτός των ΣΥΡΙΖΑΙΩΝ βέβαια. Αυτούς όμως δεν θέλεις να τους χρησιμοποιήσεις επειδή πρέπει να δώσεις δουλειές σε δικούς σου ανίκανους του ιδιωτικού τομέα.\n@Δεν μπορείς Αλέξη σου ειναι όλα δύσκολα 19/06/2017 ΘΑ ΕΡΘΕΙ Ο ΚΥΡΙΑΚΟΣ ΚΑΙ ΘΑ ΤΑ ΚΑΝΕΙ ΕΥΚΟΛΑ ΟΠΩΣ ΟΤΑΝ ΗΤΑΝ ΥΠΟΥΡΓΟΣ.\nΦέτος θα τα πάρει τα λεφτά.\nΘα πάρει και πολλές πινακίδες. Του χρόνου να δούμε τι θα πάρει; Ειδικά όταν έρθουν οι εκλογές εκεί να δείτε τι θα πάρει και είμαστε και πολλοί. Όλα σε τούτη τη ζωή πληρώνονται.\nΞέρεις τι θα πάρει..\n...μετά τις εκλογές; Το μισθό του βουλευτή, που εσύ κι εγώ ούτε στα όνειρα μας δε θα δούμε..


Eurovision 2021: Έσπασε και τα κοντέρ του ERTFLIX\nEPA/PATRICK VAN EMST\nΟ τελικός της Eurovision 2021 έσπασε το κοντέρ της τηλεθέασης, ενώ μονοπώλησε το ενδιαφέρον και στο διαδίκτυο. Πόσοι παρακολούθησαν στην Ελλάδα τον μουσικό διαγωνισμό.\nΟ τελικός της Eurovision 2021 μονοπώλησε το ενδιαφέρον στην Ελληνική τηλεόραση και έφερε την ΕΡΤ πρώτη στη μάχη της τηλεθέασης, ενώ στο ERTFLIX σημειώθηκε ρεκόρ συμμετοχών, κάτι που δεν έχει προηγούμενο στον ένα χρόνο λειτουργίας της πλατφόρμας.\nΣύμφωνα με τα στοιχεία της Nielsen, εκτιμάται ότι συνολικά περισσότεροι από 3 εκατομμύρια Έλληνες παρακολούθησαν τη Eurovision μέσα από τη δημόσια τηλεόραση.\nΣύμφωνα με τα στοιχεία της Nielsen, ο μέσος όρος τηλεθέασης ήταν 55% στο δυναμικό κοινό, και 49,4% στο σύνολο, ενώ για τουλάχιστον ένα τέταρτο η τηλεθέαση κυμάνθηκε στο 71,7%, φτάνοντας στο 78,8% για τις γυναίκες στο 18-54.\nΤον 65ο Διαγωνισμό Τραγουδιού της Eurovision παρακολούθησαν από την ΕΡΤ κατά μέσο όρο 2,1 εκατομμύρια τηλεθεατές -η μεγαλύτερη τηλεθέαση που έχει κάνει η Eurovision την τελευταία 5ετία- ενώ για τουλάχιστον ένα λεπτό είδαν το φαντασμαγορικό σόου περισσότεροι από 4,5 εκατομμύρια τηλεθεατές.\nΕπίσης, κάθε προηγούμενο ρεκόρ έσπασε και στο ERTFLIX, καθώς ξεπέρασε συνολικά τις 800.000 επισκέψεις μέσα στο Σαββατοκύριακο.\n16:16 - 24/05/2021\nΤελευταία ενημέρωση: 16:42 - 24/05/2021\nHouse of Fame: Η τελευταία εβδομάδα αρχίζει με μία δυσάρεστη είδηση MasterChef 5: Έκπληξη στη σημερινή αποχώρηση - Οργή Κουτσόπουλου


Γερμανία: Διαπρεπής λοιμωξιολόγος προειδοποιεί για εκτίναξη των κρουσμάτων - News Quake\nΚόσμος Γερμανία: Διαπρεπής λοιμωξιολόγος προειδοποιεί για εκτίναξη των κρουσμάτων\nΓερμανία: Διαπρεπής λοιμωξιολόγος προειδοποιεί για εκτίναξη των κρουσμάτων\nΟ λοιμωξιολόγος Κρίστιαν Ντρόστεν του διάσημου νοσοκομείου Charité Βερολίνου δήλωσε τα κρούσματα στη Γερμανία θα μπορούσαν να αυξηθούν στα 100.000 την ημέρα την άνοιξη και το καλοκαίρι λόγω της κοινωνικής απαίτησης για άρση των περιορισμών.\n«Όταν εμβολιαστούν οι ηλικιωμένοι και μερικές από τις ομάδες υψηλού κινδύνου θα υπάρξουν τεράστιες οικονομικές, κοινωνικές, πολιτικές και ίσως και νομικές πιέσεις για τον τερματισμό των μέτρων. Η συνέπεια θα μπορούσε να είναι ότι πολλοί άνθρωποι θα μολύνονται σε σύντομο χρονικό διάστημα» δήλωσε ο Ντρόστεν στο «Spiegel».\n«Ωστόσο, ο ιός θα προσβάλλει κυρίως τους νεότερους, στους οποίους η εξέλιξη είναι ηπιότερη. Εν τούτοις με τόσες πολλές νέες λοιμώξεις οι Μονάδες Εντατικής Θεραπείας θα συνεχίσουν να γεμίζουν» υποστήριξε.\n«Δεν νομίζω ότι μπορούμε να ελπίζουμε σε χαμηλότερους αριθμούς κρουσμάτων τους καλοκαιρινούς μήνες. Η Ισπανία και η Νότια Αφρική έχουν ήδη αποδείξει ότι ο αριθμός των κρουσμάτων παρέμεινε σε υψηλά επίπεδα παρά την ζέστη» πρόσθεσε ο διακεκριμένος λοιμωξιολόγος.\n«Η τιμή R θα πρέπει επομένως να μειωθεί σε 0,7 εάν είναι δυνατόν. Αποφασιστικής σημασίας παράγοντας είναι το κατά πόσο θα είναι δυνατόν να περιοριστεί η μετάλλαξη που εμφανίστηκε για πρώτη φορά στη Μεγάλη Βρετανία. Πιστεύω ότι τώρα υπάρχει ακόμα η μοναδική ευκαιρία να αποτρέψουμε την εξάπλωση αυτής της μετάλλαξης στη χώρα μας ή τουλάχιστον να την επιβραδύνουμε σημαντικά».\nΌσον αφορά τα ισχύοντα μέτρα για την αντιμετώπιση του κορονοϊού στην Γερμανία , ο Ντρόστεν τα χαρακτήρισε απλώς «συμβιβασμούς. Στο θέμα της τηλεργασία σίγουρα θα μπορούσαν να έχουν γίνει περισσότερα. Είναι επίσης σημαντικό να παραμείνουν κλειστά τα σχολεία και οι παιδικοί σταθμοί» κατέληξε.\nΠροηγούμενο άρθροΔημιουργείται πανελλαδικό δίκτυο για τις μεταλλάξεις – 26 επιβεβαιωμένα κρούσματα\nΕπόμενο άρθροEρχεται διάταξη για την κρατική ενίσχυση επιχειρήσεων με επιδότηση πάγιων δαπανών\nΣε φάση σταθεροποίησης και ίσως μικρής συρρίκνωσης βρίσκεται η επιδημία στην Ελλάδα, κάτι που βλέπουμε για τέταρτη συνεχή εβδομάδα,...\nΠολιτικήNewsnation.gr - 21/12/2020 0\nΣφοδρή επίθεση εφ’ όλης της ύλης κατά της κυβέρνησης εξαπέλυσε ο Αλέξης Τσίπρας ο οποίος υπογράμμισε ότι τίθεται ζήτημα...\nΠολιτικήNewsnation.gr - 07/10/2020 0\nΣτο ΥΠΕΞ ο γγ του ΝΑΤΟ Γενς Στόλτενμπεργκ – Συνάντηση με Δένδια, Παναγιωτόπουλο\nΣτο υπουργείο Εξωτερικών βρίσκεται ο γενικός γραμματέας του ΝΑΤΟ Γενς Στόλτενμπεργκ, όπου τον υποδέχθηκαν ο υπουργός Εξωτερικών Νίκος Δένδιας και ο υπουργός Εθνικής ‘Αμυνας Νίκος...\nΣυναγερμός έχει σημάνει στο Τενεσί των ΗΠΑ μετά τις αναφορές για πολλούς πυροβολισμούς και...\nΣε φάση σταθεροποίησης και ίσως μικρής συρρίκνωσης βρίσκεται η επιδημία στην Ελλάδα, κάτι που...